Sidang DUN: ‘Jangan balik awal seperti Jerman’ – KM

SERI NEGERI 12 Disember – Ketua Menteri Datuk Seri Utama Sulaiman Md Ali mengingatkan semua wakil rakyat agar bekerja lebih keras dalam memenangi hati rakyat selepas Pilihan Raya Umum Ke-15 (PRU15).

Katanya, wakil rakyat boleh mengambil pengajaran dalam saingan Piala Dunia sedang berlangsung yang menyaksikan pasukan-pasukan pilihan seperti Jerman dan Sepanyol yang terpaksa akur pulang awal.

Jelasnya, faktor terlalu yakin dan rasa selesa menjadi antara faktor yang membawa kegagalan yang mana ia dapat dilihat pada PRU15 lalu apabila Barisan Nasional (BN) gagal memenangi walau satu kerusi Parlimen.

“Bayangkan pasukan pilihan seperti Brazil pun boleh kalah…This is ‘wake up call’ daripada rakyat, amaran dan peringatan ini perlu kita ambil perhatian serius.

“Saya bercakap kepada diri sendiri, Sulaiman, ‘you have to work harder’ kalau tidak saya juga ‘balik awal’. Begitu juga dengan Ahli Majlis Mesyuarat Kerajaan Negeri (MMKN) dan barisan kepimpinan negeri yang lain. Semua kena kerja keras jika tidak mahu balik awal seperti Jerman.

“Kita tiada pilihan lagi, melainkan perlu kerja lebih rajin, turun padang dan dengar masalah rakyat, dekati, santuni anak muda, paling penting selesaikan masalah mereka.

“Juga, saya pohon, saya pinta, saya rayu kepada semua penjawat awam, Ketua-ketua agensi Kerajaan Negeri, JPKK, JPKKB, Penghulu, Sidang, Ahli-ahli Majlis PBT dan pemimpin-pemimpin di peringkat akar umbi, sama-samalah kita bekerja lebih keras, tingkatkan prestasi, kualiti perkhidmatan dan penyampaian, supaya rakyat lebih rasai nawaitu, keikhlasan serta kehadiran kita dalam memberikan yang terbaik untuk mereka,” katanya.

Beliau berkata demikian ketika membentangkan Rang Undang-Undang Enakmen Perbekalan (2023) 2022 pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas, di Dewan Persidangan DUN, di sini, hari ini.

Dalam pada itu, Sulaiman turut mengambil kesempatan mengucapkan tahniah kepada Datuk Seri Anwar Ibrahim yang dilantik sebagai Perdana Menteri Ke-10 dan Datuk Seri Ahmad Zahidi Hamidi sebagai Timbalan Perdana Menteri Ke-14.

Beliau turut merakamkan ucapan tahniah kepada Ahli Parlimen Alor Gajah merangkap Ahli Dewan Undangan Negeri (Adun) Bukit Katil Adly Zahari yang dilantik sebagai Timbalan Menteri Pertahanan.

“Kerajaan Melaka berharap semoga, Ahli-Ahli Parlimen yang mewakili Kerajaan Perpaduan, dari Alor Gajah, Kota Melaka dan Hang Tuah Jaya, untuk sama-sama kita perjuangkan kelulusan projek-projek pembangunan berimpak bagi manfaat rakyat Melaka di peringkat KerajaanPersekutuan, khususnya untuk dimasukkan di dalam Bajet Nasional 2023,” katanya.


Tunku Ismail pernah salur bantuan kewangan kepada Selangor -Subahan

KUALA LUMPUR, 22 Mac – Bekas Presiden Persatuan Bolasepak Selangor (FAS) Datuk Seri Subahan Kamal mengesahkan pemilik pasukan bola sepak Johor Darul Ta’zim (JDT), Tunku Ismail Sultan Ibrahim pernah menghulurkan bantuan kewangan kepada bekas pasukannya itu.

“Semua pemain Selangor ketika itu amat menghargai keprihatinan baginda yang sentiasa mengambil berat mengenai hal ehwal kebajikan pemain dan pasukan bola sepak tempatan.

“Sekali lagi, di atas budi baginda kepada FAS, saya secara peribadi mengucapkan terima kasih di atas sokongan dan bantuan yang diberikan,” katanya dalam kenyataan di sini hari ini.

Beliau memberi maklum balas berhubung ciapan Twitter Tunku Ismail semalam (21 Mac) mengenai bantuan kewangan kepada lima pasukan Liga Malaysia (Liga-M) termasuk Selangor.

Subahan yang kini Presiden Petaling Jaya City FC berkata Tunku Ismail mempunyai semangat tinggi terhadap bola sepak Malaysia dan sentiasa menunjukkan daya kepimpinan tinggi, proaktif serta sentiasa mahu melihat kemajuan pasukan-pasukan bola sepak di negara ini.- BERNAMA


Jawatankuasa Kerja PAS akan tentukan penggunaan lambang di PRN Melaka

MELAKA 31 Okt – Majlis Syura Ulama yang bersidang hari ini menyerahkan kepada Jawatankuasa Kerja PAS Pusat untuk memutuskan penggunaan lambang parti bagi menghadapi Pilihan Raya Negeri (PRN) Melaka, 20 Nov ini.

Setiausaha Majlis Syura Ulama Datuk Dr Mohd Khairuddin Aman Razali dalam kenyataan malam ini memaklumkan ketetapan itu dibuat bagi membolehkan jawatankuasa berkenaan membuat keputusan berdasarkan strategi kebolehmenangan, selaras dengan Fasal 84, Perlembagaan PAS.

“Majlis Syura Ulama telah membincangkan penggunaan lambang dalam PRN Melaka dari sudut Siyaasah Syar’iyyah dengan menekankan kepentingan perundingan pertandingan dua penjuru agar kemenangan tidak memihak kepada PH (Pakatan Harapan).

“Majlis Syura Ulama melihat aspek ini dalam kerangka perkara-perkara ‘mutaghyyirat’ (boleh berubah) dan bukannya perkara ‘thawabit” (yang tetap). Ia perlu disesuaikan dengan taktikal dan strategi parti. Justeru, Majlis Syura Ulama menyerahkan kepada Jawatankuasa Kerja PAS Pusat untuk membuat keputusan berdasarkan strategi kebolehmenangan bersama yang terbaik, selaras dengan peruntukan Perlembagaan PAS, Fasal 84,” katanya.

Selain itu, beliau berkata majlis juga turut meluluskan kelayakan calon bagi PRN Melaka untuk tindakan selanjutnya oleh Jawatankuasa Kerja PAS Pusat selaras dengan Fasal 26 (9)(f) perlembagaan parti.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov, penamaan calon pada 8 Nov manakala undi awal pada 16 Nov ini.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Datuk Seri Sulaiman Md Ali.

Dalam perkembangan lain, Majlis Syura Ulama turut sebulat suara memilih dan memperbaharui pelantikan Datuk Hashim Jasin sebagai Mursyidul Am PAS untuk tempoh lima tahun berkuatkuasa hari ini selaras dengan peruntukan Fasal 8(6) perlembagaan parti.

Majlis Syura Ulama juga menetapkan perwakilan Dewan Ulama PAS Pusat ke Muktamar Tahunan PAS Kali ke-67 yang akan berlangsung pada 6 dan 7 Nov ini di Kuala Terengganu adalah berstatus pemerhati.

“Pemilihan Jawatankuasa Dewan Ulama PAS Pusat untuk sesi 2021/2023 pula akan diadakan seberapa segera dengan merujuk kepada aturan dan peraturan yang dibuat oleh Jawatankuasa Kerja PAS Pusat. Hal ini selaras dengan peruntukan Perlembagaan PAS, Fasal 87 (2) dan Fasal 91 (1),” katanya. – BERNAMA


Rumah Terbuka Klebang serlah semangat muhibah

KLEBANG 27 Mei – Rumah Terbuka Aidilfitri Dewan Undangan Negeri (DUN) Klebang menyerlahkan semangat perpaduan dan muhibah apabila disertai masyarakat berbilang kaum.

Ahli Dewan Undangan Negeri (ADUN) Klebang Datuk Lim Ban Hong berkata, uniknya majlis yang diadakan di Kompleks JAPERUN Klebang itu turut menampilkan juadah tradisi masyarakat dan etnik di negeri ini.

“Bagi saya, penganjuran majlis seperti ini jelas menunjukkan satu semangat yang baik apabila ia dapat mengeratkan hubungan penduduk berbilang kaum yang mana mereka juga dapat bersuai kenal antara satu sama lain.

“Tambahan pula, selepas dua tahun negara berperang dengan pandemik COVID-19, kemeriahan sambutan perayaan kali ini dapat dirasai semula oleh segenap lapisan masyarakat,” katanya yang juga Timbalan Menteri Perdagangan Antarabangsa dan Industri.

Terdahulu, majlis yang diadakan bermula jam 8 malam itu turut dihadiri Yang di-Pertua Negeri Tun Seri Setia Mohd Ali Mohd Rustam bersama isteri.


Isu JKMPay, projek kerajaan terbengkalai antara tumpuan Dewan Rakyat hari ini

KUALA LUMPUR, 3 Mac – Isu program JKMPay dan projek kerajaan yang terbengkalai serta projek gajah putih, dijangka menjadi antara tumpuan persidangan Dewan Rakyat hari ini.

Persoalan mengenai faktor penangguhan program JKMPay dan sama ada wujud konsultasi dengan golongan Orang Kurang Upaya (OKU) berhubung program itu dikemukakan P Kasthuriraani (PH-Batu Kawan) kepada Menteri Pembangunan Wanita, Keluarga dan Masyarakat.

Datuk Syed Abu Hussin Hafiz Syed Abdul Fasal (Bersatu-Bukit Gantang) pula dijangka bertanyakan Perdana Menteri berkenaan jumlah projek kerajaan yang terbengkalai dan projek gajah putih yang terbiar setakat tahun ini.

Pada sesi sama, Syed Abu Hussin akan bertanyakan mengenai langkah proaktif kerajaan melibatkan kerjasama pintar bersama pihak swasta agar duit pembayar cukai tidak terus dibazirkan seterusnya membawa pulangan ekonomi serta peningkatan Keluaran Dalam Negara Kasar (KDNK) bagi tahun ini.

Pada sesi Pertanyaan Bagi Jawab Lisan, Sabri Azit (PAS-Jerai) meminta Menteri Tenaga dan Sumber Asli menyatakan statistik kes tunggakan pembahagian pusaka mengikut negeri dan langkah kementerian menyelesaikan masalah berkenaan.

Datuk Ahmad Nazlan Idris (BN-Jerantut) pula meminta Menteri Pelancongan, Seni dan Budaya menyatakan bentuk kerugian yang ditanggung oleh agensi pelancongan umrah setelah perjalanan umrah ditangguhkan sementara akibat penularan COVID-19 varian Omicron.

Turut dijangka menjadi tumpuan adalah sesi bacaan kali kedua Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas.- BERNAMA


Ramadan: Rapatkan saf, teguhkan kembali silaturahim umat Islam

KUALA LUMPUR, 4 April – Ramadan tiba lagi. Bulan penuh barakah yang ditunggu-tunggu oleh umat Islam bagi memburu pahala berganda menerusi ibadah dan amal kebajikan yang mereka lakukan.

Justeru, selain menunaikan Rukun Islam ketiga – berpuasa pada bulan Ramadan – rata-rata umat Islam menghabiskan bulan mulia ini dengan beribadat dan melakukan amal kebajikan sebanyak mungkin, mengharapkan keredaan dan ganjaran daripada Yang Maha Esa.

Bagi umat Islam di negara ini, ketibaan Ramadan 2022 amat ditunggu-tunggu bagi mengubat rindu beribadat secara berjemaah di masjid dan surau, selepas dua tahun berturut-turut bulan mulia itu diraikan dalam keterbatasan Perintah Kawalan Pergerakan dek penularan COVID-19.

Pengumuman Perdana Menteri Datuk Seri Ismail Sabri Yaakob pada 8 Mac lepas tentang negara memasuki Fasa Peralihan ke Endemik antara lain menyaksikan hampir keseluruhan sekatan yang dikenakan sebelum ini termasuk berkaitan aktiviti mengimarahkan masjid dan surau, ditarik balik bermula 1 April lalu.

Menyentuh persiapan menyambut Ramadan kali ini, pendakwah bebas Asni Abu Mansor berkata umat Islam harus bersyukur dan memanfaatkan sepenuhnya “kebebasan” mengimarahkan masjid dan surau yang diberikan itu.

“Alhamdulillah, (kita) dibenarkan ke masjid seperti biasa. Ini satu manfaat besar kepada kita semua kerana sudah boleh beramai-ramai di masjid pada Ramadan ini. Tiada lagi penjarakan fizikal, bermakna peluang untuk kita eratkan silaturahim,” katanya kepada Bernama.

“Syukuri nikmat Allah ini kerana kita diberi kesempatan untuk bertemu lagi dengan Ramadan 2022 ini. Ada yang sudah ‘pergi’ disebabkan COVID-19, dan Ramadan 2021 adalah yang terakhir buat mereka. Justeru, kita yang masih diberi peluang untuk menunaikan ibadah puasa dan solat sunat tarawih, bersyukurlah.

“Sentiasa sematkan perasaan bersyukur kerana ini melatih kita menjadi orang yang bahagia. Kita bukan tidak bahagia sebenarnya tetapi kita yang kurang bersyukur,” jelas beliau.

Sementara itu, pendakwah selebriti Dr Taha Mohd Omar pula mengajak umat Islam menghidupkan masjid dan surau termasuk di tempat kerja dengan bacaan ayat-ayat suci al-Quran menerusi kegiatan tadarus.

“Adakan juga majlis berbuka puasa dan tazkirah serta solat fardu maghrib, isyak dan sunat tarawih kerana sejak 2020 hingga sekarang (Mac 2022), (kita)  tidak dapat ke masjid secara beramai-ramai,” katanya yang juga Pengarah Codam Education & Consultancy Centre.

Beliau turut mengajak umat Islam memperbanyak solat sunat hajat sepanjang Ramadan ini, memohon secara lebih khusus kepada Yang Maha Berkuasa agar mempermudah penemuan penawar COVID-19, sekali gus “membebaskan” dunia daripada cengkaman jangkitan maut itu.

“Jadi bila kita menghidupkan rumah Allah bersempena bulan mulia ini, maka rahmat Allah SWT akan turun. Apatah lagi jika kita menjalankan majlis seperti solat sunat hajat dan meminta doa dengan lebih khusus untuk Allah menghilangkan langsung penyakit COVID-19 ini, lantaran itu kehidupan kita akan lebih stabil, ekonomi stabil dan ukhuwah di masjid serta kejiranan juga akan lebih baik,” katanya.

Pendakwah itu juga menyarankan penyediaan jadual untuk seisi keluarga bersama-sama memuliakan bulan Ramadan ini dengan amal ibadah seperti jadual membaca al-Quran, berzikir dan berselawat setiap hari.

Selain itu, Naib Juara program Mimbar Pencetus Ummah 2015 musim ketiga itu juga berkata terdapat pelbagai hikmah di sebalik gesaan “merapatkan saf” yang sering diucapkan oleh imam sebelum solat berjemaah namun tidak dapat dilakukan sejak dua tahun lepas.

“Terdapat sepotong hadis yang mana Nabi Muhammad SAW ada menyebut ‘Luruskanlah saf kalian, aku melihat kalian dari belakangku, lantas salah seorang daripada kamu mendekatkan bahunya pada rakannya, lalu kakinya didekatkan pada kaki rakannya.’

“Di sini dapat kita lihat bahawa Nabi Muhammad SAW bukan saja menegaskan untuk (kita) meluruskan saf tetapi juga merapatkan saf hingga bahu menyentuh bahu orang sebelah kita dan kaki menyentuh kaki orang sebelah kita,” katanya.

“Apabila badan kita rapat, saf kita lurus, ini menunjukkan hubungan kita rapat dan hati kita lurus (jujur). Justeru, rebutlah peluang kebenaran ‘merapatkan saf’ ini, antaranya mengenali rakan jemaah di sebelah yang mungkin kita tidak kenali sebelum ini,” katanya.

Tambah beliau, saf yang rapat ketika solat berjemaah juga dapat menghindarkan diri seseorang jemaah daripada gangguan syaitan ketika bersolat, sekali gus menyumbang kepada kesempurnaan ibadat itu.

Susulan kelonggaran sekatan itu, pihak berkuasa agama hampir di seluruh negara membenarkan pelaksanaan solat berjemaah, solat sunat tarawih hingga 20 rakaat, majlis berbuka puasa, bermoreh atau jamuan ringan selepas tarawih serta bersahur di masjid dan surau.

Aktiviti tadarus, kuliah agama juga dibenarkan dengan hampir semua negeri menetapkan syarat yang sama iaitu  jemaah membawa sejadah sendiri selain lengkap vaksinasi COVID-19.

“Janganlah kita berkumpul dalam jangka masa yang terlalu panjang dalam satu majlis, dibimbangi ada kebarangkalian untuk virus atau selesema daripada orang-orang  yang kita tidak tahu boleh menjangkiti ahli keluarga kita,” katanya.

Justeru, masyarakat diingatkan agar tidak lalai dengan prosedur operasi standard (SOP) pemakaian pelitup muka yang masih berkuat kuasa di tempat tumpuan awam.


Lelaki ditahan menyamar Raja Muda Perak

Ketua Polis Daerah Kota Setar ACP Ahmad Shukri Mat Akhir berkata lelaki berusia 39 tahun itu ditahan di pekarangan Ibu Pejabat Polis Daerah (IPD) Kota Setar kira-kira 5.30 petang semalam dan direman mulai hari ini hingga 21 Ogos.

Beliau berkata suspek disyaki cuba menyamar sebagai Raja Muda Perak semasa berurusan di Pejabat Tuanku Sultan Kedah kira-kira 11.30 pagi, pada 28 Jun.

“Berdasarkan maklumat diterima polis, lelaki ini datang bersama dua wanita dengan memperkenalkan diri menggunakan satu kad berwarna kuning dan butiran tertera seperti berikut ‘DYMM Raja Muda Perak Tuanku Tun Mamat Fadhil Duke Of Royal Malaysia British Bin DYTM Sheikh Tengku Lope Salleh Of Royal Irish Fusiller Princess Victoria’,” katanya dalam kenyataan hari ini.

Ahmad Shukri berkata bagaimanapun hasil semakan dengan Bahagian Protokol dan Istiadat Negeri Perak telah mengesahkan bahawa tiada kerabat diraja negeri itu dengan nama, gelaran dan nombor kad pengenalan sedemikian.


Hubungan PAS-UMNO masih baik – Abdul Hadi

KUALA TERENGGANU, 12 Dis – Presiden PAS Tan Sri Abdul Hadi Awang menegaskan hubungan antara parti itu bersama UMNO masih baik, meskipun dua parti itu dilanda pelbagai konflik sejak kebelakangan ini.

“Hubungan dengan UMNO, Alhamdulillah masih baik secara umumnya. Kita anggap UMNO sebagai parti bukan sebagai individu,” katanya ketika ditemui pemberita selepas Sambutan Ulang Tahun PAS ke-70 di Taman Tamadun Islam, di sini hari ini.

Beliau berkata demikian ketika ditanya mengenai hubungan antara PAS dan UMNO yang dlihat semakin dingin, sejak Pilihan Raya Negeri Melaka pada November lepas.

Katanya hubungan baik antara kedua-dua parti itu dapat dilihat melalui kerjasama dalam kerajaan Perikatan Nasional yang ditunjangi UMNO, Bersatu dan PAS, yang masih kukuh sehingga kini.

Dalam pada itu Abdul Hadi turut menafikan bahawa hubungannya dengan Presiden UMNO Datuk Seri Ahmad Zahid Hamidi dingin, seperti yang diperkatakan sesetengah pihak.

“Saya rasa masih hangat, dekat Parlimen saya sama-sama duduk dekat-dekat (dengan Ahmad Zahid). Boleh tengok kerusi Parlimen itu sebelah saya Tan Sri Muhyiddin (Tan Sri Muhyiddin Yassin), Tun Mahathir (Tun Dr Mahathir Mohamad), Datuk Seri Najib (Datuk Seri Najib Tun Razak) dan Zahid Hamidi. Saya duduk di tengah-tengah jadi pendamai antara semua pihak,” katanya sambil berseloroh.

Sementara itu, Timbalan Presiden PAS Datuk Seri Tuan Ibrahim Tuan Man berkata negara memerlukan gagasan lebih besar daripada Muafakat Nasional bagi menjamin kestabilan negara dan mengukuhkan ikatan ummah.

Katanya gagasan dalam kerangka yang lebih besar juga dilihat mampu mengeluarkan PAS dan UMNO, daripada kemelut-kemelut kecil seperti yang berlaku pada masa ini.

“Kita ada kepentingan bersama yang perlu dipertahankan. Walaupun dalam konteks politik kita ada konflik parti masing-masing, tetapi muafakat itu sangat penting dan kita seharusnya bersatu,” katanya. – BERNAMA


Musim peralihan monsun sebabkan cuaca lembap

AYER KEROH 30 April – Beberapa lokasi di Negeri Melaka dijangka mengalami ribut petir dan hujan lebat sehingga jam 9 malam ini mengikut amaran yang dikeluarkan Jabatan Meteorologi Malaysia (METMalaysia) menerusi Facebook jabatan itu.

Tinjauan mendapati beberapa lokasi di Negeri Melaka mengalami hujan lebat dan ribut petir bermula petang tadi, namun setakat ini belum ada sebarang laporan berhubung kejadian tidak diingini.

Sementara itu mengikut laporan di YouTube jabatan sama, paparan imej satelit semasa mengesan kelompok awan aktif yang tebal di kawasan berlaku hujan terutama di Semenanjung Malaysia.

Namun demikian hujan beserta ribut petir di musim peralihan monsun boleh menyebabkan angin kencang, banjir kilat dan kerosakan pada struktur tidak kukuh.


Agong, permaisuri, zahir ucapan takziah kepada keluarga Dato’ Indera Mustafar

KUALA LUMPUR 13 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Orang Besar Berlapan dan Ahli Jumaah Pangkuan Negeri Pahang Darul Makmur Dato’ Setia Wangsa Dato’ Indera Mustafar Abu Bakar yang meninggal dunia semalam.

“Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

“Seri Paduka Baginda berdua amat menghargai khidmat bakti dan jasa Allahyarham selaku Orang Besar Berlapan dan Ahli Jumaah Pangkuan kepada kesultanan Pahang, masyarakat dan negeri Pahang,” menurut catatan itu.


41 calon SPM 2020 di Macang, positif COVID-19

KOTA BHARU 15 Feb. – Sembilan hari menjelang peperiksaan Sijil Pelajaran Malaysia (SPM) tahun 2020, seramai 41 calon di sebuah sekolah asrama di Machang, dekat sini, disahkan positif COVID-19.

Mengikut laporan Harian Metro semalam, semua pelajar terbabit kini ditempatkan di pusat kuarantin di Dewan Jubli Perak dan Pusat Tarbiah Islamiah Kelantan (PUTIK) selepas disahkan positif virus itu.

Pengarah Jabatan Kesihatan negeri Datuk Dr Zaini Hussin dilapor berkata, kes calon SPM berkenaan adalah kontak kepada Kluster Pangkal Changgong yang membabitkan tiga daerah iaitu Machang, Tanah Merah dan Pasir Puteh.

“Kluster Pangkal Changgong adalah kluster membabitkan sebuah pusat pengajian di Pangkal Changgong dan tiga daerah terkesan dengan kluster itu setakat ini,” katanya.

Terdahulu, Ketua Pengarah Kesihatan Dr Noor Hisham Abdullah pada sidang media harian berhubung perkembangan COVID-19 dilapor berkata 88 kes positif direkodkan di Kelantan semalam.


Isu pembubaran Parlimen tidak dibincang dalam mesyuarat khas kabinet – Ismail

KUALA LUMPUR 26 Okt. – Isu pembubaran Parlimen langsung tidak dibangkitkan pada mesyuarat khas kabinet hari ini, kata Menteri Kanan (Kluster Keselamatan) Datuk Seri Ismail Sabri Yaakob.

“Ia tidak dibangkitkan, tidak dibincangkan,” katanya menjawab soalan pemberita pada sidang media perkembangan terkini Perintah Kawalan Pergerakan Pemulihan (PKPP), di sini hari ini.

Menteri Pertahanan itu berkata demikian sebagai menjawab dakwaan kononnya beliau bersama ahli kabinet lain akan mencadangkan kepada Perdana Menteri Tan Sri Muhyiddin Yassin agar menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi mencadangkan pembubaran Parlimen.

Ini susulan tular satu tangkap layar perbualan dalam satu kumpulan yang menunjukkan kononnya Ismail Sabri memaklumkan ketua-ketua UMNO Bahagian bahawa beliau dan rakan lain dalam Kabinet  akan mencadangkan pembubaran Parlimen hari ini.

Terdahulu hari ini, Muhyiddin Yassin mengadakan mesyuarat khas lebih dua jam bersama Jemaah Menteri di Perdana Putra, Putrajaya, menyusuli titah  Al-Sultan Abdullah semalam bahawa tiada keperluan untuk mengisytiharkan darurat di negara ini.


Kartel daging: syarikat, dua individu didakwa guna logo halal palsu

JOHOR BAHRU 9 Feb. – Sebuah syarikat makanan sejuk beku dan dua individu didakwa di Mahkamah Sesyen di sini hari ini atas 21 pertuduhan memiliki, menawarkan dan menggunakan logo halal palsu berkaitan kartel daging, Disember tahun lepas.

Tertuduh, syarikat LY Frozen Food Sdn Bhd, pengurus syarikat itu Chong Kim Kuang, 48, dan pengarahnya Yong Chee Keong, 40, bagaimanapun mengaku tidak bersalah terhadap kesemua pertuduhan, yang dibacakan secara berasingan di hadapan Hakim Ahmad Fuad Othman.

Mengikut kertas pertuduhan, dua tertuduh bersama syarikat serta seorang lagi pengarah yang masih bebas, Tan Siew Huak, 42, didakwa menggunakan suatu perihal dagangan palsu iaitu berkaitan logo halal Islamic Co-ordinating Council of Victoria dan Perth Mosque Incorporated dari Australia ke atas sejumlah 3,418 unit kotak makanan sejuk beku.

Kesemua mereka juga didakwa menawarkan barangan berkenaan atas label GBP Australia Pty Ltd dan Ararat Meat Exports Pty Ltd yang menggunakan logo halal Australia untuk menunjukkan makanan itu boleh dimakan oleh orang Islam dengan cara yang bertentangan dengan Perenggan 4(1) Perintah Perihal Dagangan (Perakuan dan Penandaan Halal) 2011.

Selain itu, mereka turut didakwa atas kesalahan memiliki barangan berkenaan yang menggunakan perihal dagangan palsu tanpa kelulusan GBP Australia Pty Ltd dan Ararat Meat Exports Pty Ltd.

Semua kesalahan terbabit dilakukan di sebuah premis beralamat No. 663 Jalan Idaman ¾ Taman Perindustrian Desa Idaman, Senai, dalam daerah Kulai kira-kira 3.30 petang pada 1 Disember 2020.

Mereka didakwa mengikut Seksyen 5(1)(a), Seksyen 5(1)(c) Akta Perihal Dagangan 2011, Perenggan 4(1) Perintah Perihal Dagangan (Perakuan dan Penandaan Halal) 2011.

Pendakwaan dikendalikan Timbalan Pendakwa Raya Mohammad Onn Abd Aziz, Kwan Li Sa, Syazwani Zawawi, T. Ashivinii dan Kee Shu Min manakala tertuduh diwakili barisan peguam Zamri Idrus, Yusman Che Aman dan Saiful Zaman Abd. Rahman.

Mahkamah menetapkan kedua-dua tertuduh diikat jamin RM250,000 dengan seorang penjamin bagi setiap tertuduh dengan syarat tambahan, pasport diserahkan kepada mahkamah dan melaporkan diri setiap dua minggu sekali di Ibu Pejabat Polis Daerah Kulai.


Suami Isteri ditemukan mati mengejut di dalam rumah

SEREMBAN, 9 September – Sepasang suami isteri ditemukan meninggal dunia di sebuah rumah di Bandar Dataran Segar, Lukut dekat sini petang semalam.

Ketua Polis Daerah Port Dickson Supt Aidi Sham Mohamed berkata pihaknya menerima maklumat daripada orang awam kira-kira pukul 5.15 petang memaklumkan lelaki berusia 61 tahun dan isterinya, 58, itu disyaki tidak sedarkan diri.

“Polis dengan dibantu sepasukan Jabatan Bomba dan Penyelamat Malaysia Port Dickson kemudian memecahkan mangga hadapan pintu jeriji rumah dan melakukan pemeriksaan di dalam rumah berkenaan. Pegawai Perubatan Klinik Kesihatan Lukut telah mengesahkan kematian mangsa di tempat kejadian.

“Siasatan mendapati mangsa lelaki mempunyai sejarah rawatan darah tinggi manakala isterinya tiada sebarang sejarah rawatan kesihatan. Polis juga tidak menemukan sebarang unsur pelakuan jenayah,” katanya dalam kenyataan di sini hari ini.


Kes baharu COVID-19 berkurangan lebih 2,500 kes berbanding semalam

Ketua Pengarah Kesihatan Tan Sri Dr Noor Hisham Abdullah berkata, perkembangan baharu itu menjadikan jumlah kumulatif kes di negara ini sebanyak 1,662,913 kes.

Menerusi perkongsian di Facebook rasminya, Dr Noor Hisham berkata Selangor kekal dengan kes tertinggi iaitu sebanyak 5,920 kes, diikuti Sabah (3,010), Sarawak (2,224), Kedah (2,072) dan Pulau Pinang (1,829).

Sementara itu, 1,809 kes direkodkan di Johor, Kuala Lumpur (1,068), Kelantan (1,051), Perak (939), Pahang (610), Melaka (589), Pahang (610), Terengganu (488), Negeri Sembilan (338), Perlis (76), Putrajaya (39) dan Labuan (lapan).


Pengembara dari Malaysia boleh guna pas sempadan ke Thailand

PADANG BESAR, 5 Mei – Pengembara dari Malaysia dan Thailand kini boleh menggunakan pas sempadan untuk memasuki kedua-dua negara bermula hari ini.

Exco Hubungan dan Kerjasama Sempadan Perlis Ruzaini Rais berkata kelonggaran itu diberikan hasil persetujuan kerajaan Malaysia dan Thailand bagi merancakkan kembali pembangunan di kedua-dua negara.

Ruzaini berkata pengembara atau pelancong yang ingin menggunakan pas sempadan hanya perlu membuat permohonan menerusi laman portal ‘Thailand Pass’ dalam tempoh 24 jam sebelum perjalanan ke negara berkenaan.

“Mereka yang menggunakan pas sempadan juga hanya dibenarkan memasuki Thailand selama tiga hari,” katanya selepas mengadakan lawatan susulan pembukaan semula pintu sempadan di Kompleks Imigresen, Kastam dan Kuarantin (ICQ) di sini hari ini.

Mengulas lanjut, Ruzaini berkata Malaysia turut memberi kelonggaran kepada pengembara atau pelancong dari Thailand yang menggunakan pas sempadan untuk berulang alik memasuki negara ini namun pihak terlibat seharusnya lengkap divaksinasi.

Beliau berkata bagi pengembara atau pelancong yang menggunakan passport untuk ke Malaysia, prosedur operasi standard (SOP) yang diguna pakai adalah sama seperti pembukaan sempadan negara pada 1 April lepas.

Dalam perkembangan berkaitan, Ruzaini berkata seramai 82 pengembara telah direkodkan merentasi sempadan Malaysia-Thailand menggunakan pintu sempadan ICQ Padang Besar setakat 10 pagi tadi.

Pada 1 April lepas, pintu sempadan di Wang Kelian dibuka semula kepada rakyat Malaysia-Thailand selepas ia ditutup sebelum ini berikutan ancaman wabak COVID-19.


PRN Johor JKN jangka tiada kluster tercetus

Timbalan Pengarah (Kesihatan Awam) JKN Johor Dr Shaharom Nor Azian Che Mat Din berkata meskipun berlaku peningkatan kes positif baharu COVID-19 di negeri ini, namun ia tidak akan berlaku secara mendadak kerana penularan varian Omicron mempunyai kadar kebolehjangkitan yang lebih tinggi berbanding varian terdahulu.

“Selagi kita mematuhi SOP, norma baharu, saya yakin kita dapat mengekang penularan COVID-19.  Kemungkinan “kluster pilihan raya’ tidak akan berlaku tetapi semuanya bergantung terus kepada semua pihak termasuk jentera parti itu sendiri dan masyarakat untuk memastikan tiada penularan,” katanya semasa menjadi tetamu pada program Suara Johor terbitan Bernama TV hari ini.

Katanya, Suruhanjaya Pilihan Raya (SPR) dan JKN Johor telah menyebarluaskan maklumat berkaitan Prosedur Operasi Standard (SOP) dan kempen pematuhan SOP sepanjang tempoh PRN Johor berlangsung bagi mengekang penularan wabak itu.

Bagaimanapun, beliau berkata kebanyakan kes hanya mempunyai gejala ringan atau tidak gejala dengan lebih 95 peratus dalam kategori 1 dan 2.

Mengenai persediaan Kementerian Kesihatan (KKM) menjelang hari pengundian Sabtu ini, Dr Shaharom Nor Azian berkata seramai 2,393 anggota kesihatan akan bertugas di khemah bergejala.

“Di samping itu seramai 248 anggota penguat kuasa akan bertugas bersama-sama Polis Diraja Malaysia bagi memantau pematuhan SOP sepanjang tempoh proses PRN Johor,” katanya.

Sementara itu, Ketua Pegawai Kesihatan Persekitaran Negeri Johor Kayrul Hidayah Mansor berkata setakat semalam, sebanyak 41 kompaun bernilai RM41,000 telah dikeluarkan kepada individu dan penganjur sepanjang kempen PRN Johor.

Katanya daripada jumlah tersebut, 70 peratus kompaun dikenakan atas kesalahan gagal mematuhi penjarakan fizikal, mengedar risalah secara bersemuka (14 peratus), tidak mengimbas kod QR MySejahtera (tujuh peratus), tidak memakai pelitup muka (lima peratus) dan tidak membuat saringan bergejala (dua peratus).- BERNAMA


Anak Sarawak pertama jadi ahli lembaga pengarah SKM

KUCHING 14 Mac. – Wan Shardini Wan Salleh menjadi anak Sarawak yang pertama dilantik sebagai Ahli Lembaga Pengarah Suruhanjaya Koperasi Malaysia (SKM), berkuat kuasa 4 Februari lalu.

Surat pelantikan itu disampaikan oleh Menteri Pembangunan Usahawan dan Koperasi Datuk Seri Dr Wan Junaidi Tuanku Jaafar dalam satu majlis di pusat komuniti Kampung Buntal, di sini semalam.

“Sarawak merupakan negeri yang luas, justeru mempunyai cabaran tersendiri. Saya harap penyertaan anak Sarawak dalam Lembaga Pengarah SKM ini akan dapat membantu suruhanjaya itu meningkatkan pemahamannya tentang Sarawak, sekali gus berupaya mengembangkan sektor koperasi negeri,” katanya.

Sebelum ini, Wan Shardini yang memiliki Ijazah Sarjana Muda Sains daripada Universiti Putra Malaysia dan Sarjana Sains (Teknologi Kayu) daripada University College North Wales, United Kingdom, berkhidmat di Jabatan Hutan Sarawak selama 34 tahun dengan jawatan terakhir beliau ialah Timbalan Pengarah Hutan Sarawak.


COVID: Kes baharu kekal lebih 9,000 kes

KUALA LUMPUR 11 Julai – Kes harian baharu COVID-19 di negara ini kekal mencatatkan angka melepasi 9,000 dengan 9,105 kes dilaporkan hari ini menjadikan jumlah keseluruhan kes meningkat kepada 836,296.

Ketua Pengarah Kesihatan, Tan Sri Dr Noor Hisham Abdullah melalui laman Twitternya berkata, Selangor kekal mencatat kes harian tertinggi dengan 4,682 kes diikuti Kuala Lumpur 1,247; Negeri Sembilan (541); Johor (392); Kedah (382) dan 300 kes di Pahang.

Melaka pula mencatatkan 278 kes; Sabah (271); Sarawak (270), Pulau Pinang (243); Perak (207); Kelantan (150); Labuan (54); Putrajaya (49); Terengganu (38) dan satu kes di Perlis.

Sementara itu, Dr Noor Hisham dalam kenyataannya pula memaklumkan daripada 9,105 kes baharu itu, 18 adalah kes import manakala 9,087 kes tempatan.

“Kes aktif kini mencatatkan 87,841 manakala jumlah pesakit COVID-19 yang dirawat di unit rawatan rapi (ICU) seramai 961 orang dengan 455 daripadanya memerlukan alat bantuan pernafasan,” katanya.

Dr Noor Hisham turut memaklumkan 91 lagi kematian akibat COVID-19 dilaporkan membabitkan 86 warganegara dan lima warga asing berusia antara 24 hingga 92 tahun dengan majoriti daripadanya menghidap penyakit kencing manis dan darah tinggi, sekali gus menjadikan angka keseluruhan korban kini 6,158 orang.

“Daripada jumlah itu, 34 kematian adalah di Selangor; 21 kes (Kuala Lumpur); 12 (Negeri Sembilan); lapan (Melaka); enam (Johor); tiga (Pahang), dua (Kelantan) serta masing-masing satu kes di Sarawak, Pulau Pinang, Perak, Kedah, dan Labuan,” katanya.

Dalam pada itu, sebanyak 19 kluster baharu turut dikesan hari ini dengan 13 daripadanya penularan di tempat kerja, lima kluster komuniti dan satu kluster kumpulan berisiko tinggi.

Kluster tempat kerja yang direkodkan ialah tiga di Selangor iaitu Industri Jalan Rukun, Industri Jalan Subang 13 dan Jalan Industri Dua Rawang.

Tiga kluster sama juga dikesan di Johor melibatkan Jalan Cengal, Cahaya Yong Peng dan Jalan Dedap 13; dua di Kuala Lumpur (Jalan Pantai Baharu dan Jalan Sri Hartamas Satu); dua di Kelantan (Kampung Perangkap dan Bandar Baru Tunjong) dan masing-masing satu di Sabah (Kayu Patikang); Perak (Tapak Bina Solar Beriah) dan Pulau Pinang (Tapak Bina Jalan Thean Teik).

Kluster komuniti pula membabitkan kawasan Batu Muda, Kampung Padang Balang dan Taman Koperasi Polis di Kuala Lumpur; Melor Intan (Perak) dan Jalan Mawar Belitong (Johor) manakala kluster kumpulan berisiko tinggi Jalan Awan Cempaka (Kuala Lumpur).


Buruh didenda RM4,000 ugut bunuh rakan kerana tak kemas bilik

Majistret Sasha Diana Sabtu menjatuhkan hukuman itu ke atas Mohd Khairul Izuwan Che Rahim, 35, dan memerintahkannya dipenjara tujuh bulan jika gagal membayar denda.

Mengikut fakta kes, ketika kejadian, tertuduh telah memarahi mangsa kerana tidak mengemas bilik dan turut membakar kasut, baju serta seluar mangsa dan tertuduh bertindak mengejar mangsa menggunakan sebilah pisau.

Terdahulu, Mohd Khairul Izuwan yang tidak diwakili peguam, merayu hukuman denda minimum bagaimanapun Timbalan Pendakwa Raya Erneetha Kaur Baghwant Singh memohon hukuman setimpal berbentuk pengajaran atas alasan kesalahan itu bersifat keganasan.


CUEPACS cadang gaji diawalkan 14 April

KUALA LUMPUR, 9 April – Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan supaya tarikh pembayaran gaji kepada penjawat awam diawalkan kepada 14 April ini.

Presidennya Datuk Adnan Mat berkata ia bagi membolehkan penjawat awam membeli barangan untuk persediaan Aidilfitri yang dijangka disambut pada 22 April ini.

“CUEPACS yakin bahawa kerajaan mampu melaksanakan perkara tersebut kerana ia tidak melibatkan proses yang sukar selain dapat memberi kemudahan kepada kakitangan kerajaan sendiri.

“CUEPACS juga menyeru agar majikan di peringkat swasta turut berbuat demikian sebagai salah satu usaha menjaga kebajikan warga pekerja,” katanya ketika dihubungi Bernama hari ini.

Beliau berkata CUEPACS juga berharap pembayaran gaji awal itu turut melibatkan Bantuan Khas Kewangan Aidilfitri berjumlah RM700 yang dijadualkan dibayar pada tarikh penerimaan gaji iaitu 17 April ini.

Semalam, Perdana Menteri Datuk Seri Anwar Ibrahim dilapor berkata akan mempertimbang supaya pembayaran gaji penjawat awam pada bulan April dapat diawalkan, sebagai persediaan untuk menyambut Aidilfitri.

Adnan berkata CUEPACS menghargai keprihatinan Perdana Menteri terhadap perkara itu kerana inisiatif bayaran gaji awal dapat memberi kelegaan kepada penjawat awam.

“Khususnya bagi mereka yang pulang ke kampung, mereka boleh membuat pembelian lebih awal berbanding saat-saat akhir pada minggu terakhir Ramadan,” katanya.


Lebih 28 juta dos vaksin COVID-19 diberikan setakat Isnin – JKJAV

Jawatankuasa Khas Jaminan Akses Bekalan Vaksin COVID-19 (JKJAV) menerusi perkongsian infografik di Twitter rasminya memaklumkan jumlah yang menerima dos pertama ialah 17,252,314 orang manakala 11,060,317 orang menerima dos kedua.

Mengikut peratusan, 52.8 peratus daripada jumlah populasi negara telah mendapat dos pertama manakala 33.9 peratus telah melengkapkan dua dos suntikan vaksin COVID-19


Perkhidmatan Pusat Mediasi COVID-19 tamat Ahad ini

KUALA LUMPUR, 21 Okt – Perkhidmatan Pusat Mediasi COVID-19 (PMC-19) yang ditubuhkan pada 11 Nov 2020, secara rasminya akan ditamatkan pada Ahad ini.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata sehubungan itu, pautan bagi permohonan mediasi di laman sesawang www.pmc.19.gov.my akan ditutup pada 11.59 malam, esok.

Beliau berkata PMC-19 berperanan membantu orang awam menyelesaikan pertikaian yang berbangkit daripada ketidakupayaan untuk melaksanakan apa-apa obligasi kontraktual yang timbul ekoran pelaksanaan Perintah Kawalan Pergerakan (PKP) dan penularan wabak COVID-19.

“PMC-19 berjaya membantu Keluarga Malaysia menyelesaikan pertikaian kontrak akibat pelaksanaan PKP dan penularan COVID-19 secara baik tanpa melibatkan proses perbicaraan di mahkamah. Penyelesaian pertikaian melalui pengantaraan ini terbukti berkesan kerana lebih pantas, menjimatkan kos dan menawarkan penyelesaian menang-menang kepada masyarakat,” katanya.

Sepanjang penubuhan PMC-19, sebanyak 290 kes dirujuk ke pusat itu dan daripada jumlah itu, 79 kes diselesaikan dengan nilai pertikaian terkumpul berjumlah RM3.8 juta.

Menurut Wan Junaidi, pengantaraan (mediasi) yang dilaksanakan di bawah PMC-19 adalah secara sukarela dan nilai pertikaian yang boleh dirujuk adalah tidak melebihi RM500,000 kecuali pertikaian berhubung kontrak pembinaan.

Beliau berkata perkhidmatan pengantaraan percuma di bawah PMC-19 disokong mediator (pengantara) yang digerakkan oleh Majlis Peguam di Semenanjung Malaysia, Persatuan Undang-undang Sabah (SLS) di Sabah dan Persatuan Peguambela Sarawak (AAS) di Sarawak.

“Kerajaan mengucapkan terima kasih kepada pegawai dan kakitangan PMC-19, Bahagian Hal Ehwal Undang-Undang, Jabatan Perdana Menteri yang telah berkhidmat sepanjang penubuhan PMC-19 serta pengantara di Semenanjung Malaysia, Sabah dan Sarawak yang menjayakan inisiatif itu.

“Kerajaan menghargai semua pihak yang telah membantu pelaksanaan PMC-19 dan Keluarga Malaysia yang terus menyokong inisiatif kerajaan dalam membantu pihak terkesan akibat pelaksanaan PKP di sepanjang tempoh penularan wabak COVID-19,” katanya.


Lebih 50,000 pelancong masuk Jonker Walk sehari

BANDA HILIR, 23 April – Pasar malam Jonker atau lebih dikenali sebagai Jonker Walk merekodkan kedatangan pelancong sehingga lebih 50,000 sehari.

Pengerusi Jawatankuasa Jonker Street, Datuk Wira Gan Tian Loo berkata, ia merupakan hasil kutipan data melalui pendaftaran MySejahtera pengunjung di setiap premis di jalan berkenaan sejak 1 April lalu.

“Kita dapat maklum balas yang sangat baik daripada peniaga di Jalan Jonker yang mengatakan pendapatan mereka bertambah baik sejak sempadan dibuka.

“Bayangkan pada minggu pertama sahaja pengunjung yang masuk ke Jonker pada waktu malam seramai 15,000 orang, minggu kedua 15,800 orang, dan minggu ketiga sudah 18,571 orang.

“Ini tidak termasuk mereka yang datang pada waktu pagi dan mungkin ada sebahagian lagi yang tidak mengimbas kod QR MySejahtera,” katanya.

Hadir sama, Pengurus Besar Bahagian Promosi Pelancongan (BPP) Melaka, Saa’ri Basiron dan wakil-wakil dari Majlis Bandaraya Melaka Bersejarah (MBMB) dan Kementerian Pelancongan Seni dan Budaya Malaysia Negeri Melaka (MoTAC).

Mengulas lanjut, ujarnya, Jonker Walk dengan kerjasama BPP, MoTAC dan MBMB juga akan mempergiatkan promosi bagi memeriahkan kawasan itu sebagai ikon pelancongan Melaka.

“Kita sudah mempunyai banyak perancangan untuk menaikkan balik kawasan ini sepanjang tahun ini dan saya janjikan Aidilfitri nanti kawasan ini akan bertambah meriah,” katanya.


MySejahtera rekod lebih 250,000 individu disaring untuk penyakit tidak berjangkit

Menteri Kesihatan Khairy Jamaluddin berkata daripada jumlah itu, seramai 173,722 individu berumur 40 tahun ke atas yang disaring mendapati 47.34 peratus disahkan menghidap NCD; 46.34 peratus mempunyai faktor risiko NCD manakala 6.31 peratus adalah sihat.

Beliau berkata seramai 79,045 individu berumur bawah 40 tahun telah disaring dan hasilnya mendapati 31.48 peratus daripada mereka disahkan menghidap NCD; 54.58 peratus mempunyai faktor risiko NCD, dan 13.91 peratus adalah sihat.

Katanya individu yang dikesan berisiko telah dirujuk ke klinik kesihatan untuk menjalani pemeriksaan lanjut bagi mengesahkan status kesihatan mereka dan seterusnya diberi intervensi bagi mengawal faktor risiko dan penyakit yang mungkin dihidapi.

“NCD masih menjadi beban utama penyakit di Malaysia dan hampir separuh daripada individu yang menghidap NCD tidak pernah mengetahui status kesihatan mereka atau tidak sedar yang mereka menghidap NCD sehinggalah ia dikesan pada tahap yang teruk.

“Kementerian Kesihatan (KKM) menyeru agar semua masyarakat, terutama yang berumur 40 tahun ke atas, mempunyai faktor risiko NCD, dan belum pernah atau telah lama tidak menjalani saringan kesihatan, untuk segera membuat tempahan janji temu di dalam aplikasi MySejahtera dan melakukan saringan kesihatan di fasiliti kesihatan yang berhampiran,” katanya dalam kenyataan hari ini.

Khairy berkata aplikasi MySejahtera telah dikemas kini dengan pelbagai fungsi baharu bagi menyokong pelaksanaan Inisiatif Saringan Kesihatan Kebangsaan (NHSI) yang merupakan satu daripada aktiviti utama di bawah Teras 3 Agenda Nasional Malaysia Sihat (ANMS) iaitu ‘Kawalan Kesihatan Kendiri’.

Menurutnya pengguna MySejahtera kini dapat mengakses maklumat kesihatan mereka melalui fungsi ‘Rekod Kesihatan’ pada aplikasi itu setelah menjalani saringan kesihatan di fasiliti kesihatan kerajaan.

Katanya tempahan janji temu bagi menjalani saringan kesihatan juga boleh dibuat melalui fungsi Janji Temu yang diwujudkan dalam MySejahtera, di samping penggunaan sistem janji temu sedia ada di fasiliti kesihatan.

NHSI dengan tagline ‘Jom Saring!’ mula dilaksanakan pada Julai sehingga Disember ini melalui kerjasama rakan-rakan strategik KKM termasuk agensi kerajaan, sektor swasta dan pertubuhan bukan kerajaan (NGO).

Antara program saringan yang dihimpunkan di bawah NHSI ialah perkhidmatan saringan kesihatan di hampir kesemua fasiliti kesihatan KKM, program Skim Peduli Kesihatan untuk Kumpulan B40 (PeKa B40), Pakej Saringan Kesihatan PERKESO dan lain-lain.

Menurut Khairy saringan di bawah program PeKa B40, yang menawarkan saringan kesihatan secara percuma mencatatkan jumlah keseluruhan 724,321 saringan sejak dilancarkan pada 2019 dan seramai 170,987 orang disaring bagi tahun ini.

“Bagi Pakej Saringan Kesihatan PERKESO pula, hampir 9,500 pekerja memanfaatkan baucar pemeriksaan kesihatan yang disediakan sehingga 22 Sept lepas,” katanya. – BERNAMA


Penunggang motosikal maut langgar tapir

Ketua Polis Daerah Kuala Pilah Supt Amran Mohd Ghani berkata kejadian berlaku kira-kira 11.15 malam ketika lelaki berusia 33 tahun itu menunggang motosikal jenis Honda RS150 seorang diri dari arah Seremban menghala ke Kuala Pilah.

“Mangsa meninggal dunia di lokasi kejadian akibat kecederaan parah di kepala dan mayatnya dibawa ke Jabatan Forensik Hospital Tuanku Ampuan Najihah, Kuala Pilah untuk bedah siasat,” katanya dalam kenyataan.

Amran berkata tapir berkenaan turut mati di lokasi kejadian dan bangkainya diserahkan kepada Jabatan Perlindungan Hidupan Liar dan Taman Negara (Perhilitan) negeri.


Polis P.Pinang tahan 38 along

Ketua Polis Pulau Pinang Khaw Kok Chin berkata kesemua mereka terdiri daripada 34 lelaki dan empat perempuan itu ditahan sejak pihaknya melancarkan operasi besar-besaran pada 5 Jun lepas hingga semalam.

“Sejak pihak polis Pulau Pinang melancarkan operasi besar-besaran membanteras kegiatan along itu, kami telah menahan seramai 38 individu di sekitar Pulau Pinang dan negeri-negeri jiran kita kerana mereka cuba melarikan diri serta bersembunyi di sana.

“Semua yang ditahan itu berumur 21 hingga 72 tahun dan ada dalam kalangan mereka yang ditahan itu bersangkut beberapa kes lama yang kertas siasatan telah dibuka namun mereka masih bebas (melarikan diri) dan bila kita tangkap, kita (akan) terus dakwa,” katanya kepada pemberita di sini hari ini.

Beliau ditemui selepas mengadakan lawatan kerja di Ibu Pejabat Polis Daerah Timur Laut di sini, yang turut dihadiri Ketua Polis Daerah Timur Laut ACP Soffian Santong.

Mengulas sama ada along yang ditahan itu terlibat dalam kes ugutan jenayah terhadap Khaw, beliau berkata pihaknya sedang menjalankan siasatan lanjut terhadap mereka.

“Pihak polis sedang siasat sama ada mereka terlibat cuma apa yang saya boleh maklumkan, kita ada modus operandi untuk mengesan (along) yang terlibat dengan ugutan jenayah itu … saya tidak boleh ulas lanjut kerana tidak mahu suspek lari,” katanya.

Sebelum ini, Polis Diraja Malaysia (PDRM) telah memperhebat usaha dan sedang memburu sindiket pemberi pinjaman wang tidak berlesen yang menghantar sepucuk surat amaran dan ugutan jenayah kepada Ketua Polis Pulau Pinang.

Ketua Polis Negara Tan Sri Acryl Sani Abdullah Sani dilaporkan berkata pihaknya memandang serius tindakan biadab dan melampau along yang berani mencabar serta mengugut pegawai tertinggi PDRM di Pulau Pinang.

Acryl Sani turut dilaporkan berkata pemeriksaan awal polis terhadap sampul surat terbabit mendapati terdapat enam keping replika wang kertas “duit mayat” dan sekeping nota berbentuk amaran agar polis menghentikan tindakan agresif memerangi sindiket pemberi pinjaman wang tanpa lesen di Pulau Pinang.


Anggota polis maut kemalangan jalan raya

KUALA LUMPUR, 17 April – Seorang anggota polis meninggal dunia selepas motosikal yang ditunggangnya berlanggar dengan sebuah kenderaan jenis jip di Jalan Kampong Sri Cheeding, Jenjarom, petang semalam.

Ketua Polis Daerah Subang Jaya ACP Abd Khalid Othman berkata ketika kejadian pada 4.45 petang itu,  Koperal Muhamad Nazri Mohd Nor, 31, yang bertugas di Balai Polis Bukit Puchong, Ibu Pejabat Polis Daerah Subang Jaya dalam perjalanan pulang selepas siap bertugas pada 4 petang.

“Akibat perlanggaran itu, Muhamad Nazri dilaporkan mengalami kecederaan parah pada bahagian kepala dan disahkan meninggal dunia di lokasi kejadian sebelum dibawa ke Hospital Banting untuk tindakan lanjut,” katanya dalam kenyataan hari ini.

Abd Khalid berkata kes disiasat di bawah Seksyen 41(1) Akta Pengangkutan Jalan 1987 oleh Cawangan Trafik dan ketika ini pemandu jip tersebut masih belum membuat laporan polis.

Beliau meminta saksi kemalangan tersebut untuk tampil memberikan maklumat kepada Pegawai Penyiasat Trafik Kuala Langat Inspektor Keisha Nur Azalea Betty Saran.

Sementara itu, Ketua Polis Selangor Datuk Arjunaidi Mohamed mewakili seluruh warga kerja polis kontinjen Selangor mengucapkan takziah kepada ahli keluarga mangsa. – BERNAMA


BN umum calon PRN Melaka secara maya, Sabtu ini

MELAKA 4 Nov – Barisan Nasional (BN) akan mengumumkan calon yang bertanding bagi Pilihan Raya Negeri (PRN) Melaka secara maya pada 10 pagi, Sabtu ini.

Setiausaha Agung UMNO Datuk Seri Ahmad Maslan menerusi catatan di Facebook berkata pengumuman calon itu akan dibuat menerusi Facebook UMNO Online.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 Nov dan undi awal pada 16 Nov.

PRN Melaka diadakan ekoran pembubaran Dewan Undangan Negeri (DUN) pada 4 Okt lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali. – BERNAMA


Tanah terbiar kerajaan untuk aktiviti pertanian – KM

AYER KEROH 16 Julai – Individu atau mana-mana pihak yang berminat, dibenarkan untuk mengusahakan tanah terbiar milik kerajaan dengan aktiviti pertanian.

Ketua Menteri Datuk Seri Utama Sulaiman Md Ali berkata, Pejabat Tanah dan Galian (PTG) sudah diarahkan untuk melihat kesesuaian tanah berkenaan.

Beliau berkata demikian pada sidang media selepas merasmikan Hari Peladang,Penternak dan Nelayan Negeri Melaka yang diadakan di MITC, di sini hari ini.

Hadir sama, Pegawai Kewangan Negeri Datuk Salhah Salleh, Timbalan Menteri Pertanian dan Industri Makanan 1 (MAFI), Datuk Seri Ahmad Hamzah, EXCO Kanan Pelaburan, Perindustrian, Pembangunan Usahawan dan Koperasi negari, Datuk Seri Ab Rauf Yusoh serta EXCO Pertanian dan Industri Asas Tani Melaka Datuk Abdul Razak Abdul Rahman.

Mengulas lanjut, Sulaiman berkata mengikut statistik dikeluarkan Jabatan Perangkawan Malaysia untuk negeri Melaka pada tahun 2021, sektor pertanian berada di tempat ketiga tertinggi.

“Sektor perkhidmatan di tempat pertama dengan 48.8 peratus diikuti sektor pembuatan dengan 37.9 peratus di tempat kedua dan sektor pertanian Melaka di tempat ketiga dengan 10.9 peratus,


APMM Kuala Kedah rampas 225 set bubu naga

ALOR SETAR 1 Julai – Agensi Penguatkuasaan Maritim Malaysia (APMM) Zon Maritim Kuala Kedah merampas 225 set bubu kambang atau bubu naga dalam Op Aman yang dijalankan sepanjang tempoh Perintah Kawalan Pergerakan (PKP) 3.0 di sini.

Pengarah Zon Maritim Kuala Kedah, Komander Maritim Noor Azreyanti Ishak berkata, rampasan menerusi pemantauan itu melibatkan kawasan perairan Kuala Kedah dan Yan.

“Hasil pemantauan selama sebulan di kawasan perairan ini mendapati berlaku peningkatan penggunaan bubu naga ini. Penggunaan bubu naga ini memerlukan modal yang sedikit dan mampu meraih keuntungan yang banyak sebab itu ramai yang menggunakan bubu ini.

“Tetapi, bubu naga ini boleh mengancam dan merosakkan ekosistem marin serta menjejaskan sumber pendapatan nelayan tradisional dan persisir pantai,” katanya dalam kenyataan di sini, hari ini.

Beliau berkata sepanjang operasi pemantauan dilakukan, beberapa lokasi baharu telah dikenal pasti melalui penemuan pancang penanda yang dipasang pada bubu naga yang berukuran 10 meter panjang di lokasi berbeza sepanjang perairan itu.

“Kesemua bubu yang dianggarkan bernilai RM25,000 itu dirampas dan dibawa ke Jeti Zon Maritim Kuala Kedah untuk disiasat mengikut Seksyen 11(3)(c) Akta Perikanan 1985 kerana menangkap ikan menggunakan kaedah yang tidak dibenarkan.

“Nelayan diingatkan supaya tidak melanggar syarat lesen perikanan dan orang ramai yang mempunyai maklumat berkaitan sebarang aktiviti jenayah atau kecemasan di laut boleh menghubungi Pusat Operasi Maritim Malaysia Zon Maritim Kuala Kedah di talian 04-7310579,” katanya.


Bekalan ayam, telur minggu ini turun 2.7 peratus berbanding minggu lalu

MUAR, 8 Mac – Bekalan ayam dan telur pada minggu ini menurun sebanyak 2.7 peratus berbanding minggu lepas, namun bekalan di pasaran ketika ini masih stabil dan mencukupi, kata Timbalan Menteri Pertanian dan Industri Makanan Datuk Seri Ahmad Hamzah.

“Sebenarnya bekalan ayam dan telur ini bermusim, pada bulan dua (Februari) ke bulan tiga (Mac) trend menurun, ia akan mula naik semula,” katanya kepada Bernama selepas Program Lawatan Kerja Agropreneur Muda Negeri Johor 2022 di Kompleks Peladang Pertubuhan Peladang Kawasan (PPK) Muar Selatan di sini, semalam.

Mengenai Program Agropreneur Muda, Ahmad berkata kementerian telah menyasarkan seramai 750 usahawan muda akan terhasil pada tahun ini, dengan peruntukan sejumlah RM15 juta.

Sepanjang tahun lepas, di Johor sahaja seramai 58 agropreneur telah menerima kelulusan Geran Agropreneur Muda (GAM) dengan jumlah RM1.15 juta. Daripada jumlah itu, 10 agropreneur dari Daerah Muar telah menerima kelulusan GAM berjumlah RM200,000.

Program Agropreneur Muda diperkenalkan pada 2016 kepada golongan berumur antara 18 hingga 40 tahun, bagi membantu dan menggalakkan penglibatan golongan muda dalam sektor agromakanan seperti tanaman, ternakan, perikanan dan industri asas tani. – BERNAMA


Coldplay taja Interceptor 005 bersihkan sungai Malaysia

KUALA LUMPUR, 30 Mac – Meskipun peminat Coldplay masih kempunan menonton persembahan mereka di Kuala Lumpur, projek terkini kumpulan muzik popular dari Britain ini bakal menjadikan Malaysia sebagai lokasi pertamanya.

Terkenal dengan lagu antaranya “Fix You” dan “Paradise”, Coldplay baru-baru ini mengumumkan kolaborasi mereka dengan pertubuhan tidak berasaskan keuntungan dari Belanda, The Ocean Cleanup, dalam usaha mencegah sampah dan pencemaran daripada masuk ke laut.

“Jika tiada tindakan, mungkin akan lebih banyak plastik daripada ikan di lautan pada tahun 2050. Maka sebab itulah kerja The Ocean Cleanup sangat penting.

“Kami bangga menaja Interceptor 005 yang akan memerangkap ribuan tan sampah sungai sebelum sampai ke lautan, “kata mereka dalam satu kenyataan baru-baru ini.

Interceptor adalah sebuah teknologi inisiatif The Ocean Cleanup yang mampu memerangkap hingga 100 tan sehari sampah terapung yang dibuang ke dalam sungai sebelum sampai ke laut.

Direka khas untuk membendung pencemaran di 1,000 sungai paling tercemar di dunia, Interceptor 005 adalah salah satu daripada dua unit yang dihasilkan dalam siri rekaan generasi ketiga teknologi ini.

Turut dikenali sebagai New Moon 1, Interceptor 005 akan terus beroperasi sejurus selepas ia siap dibina menjelang pertengahan tahun ini, jelas Slat dalam sebuah kenyataan.

Menurut Slat, sisa plastik dari sungai akan dibawa arus sehingga ke tempat pusaran sampah di tengah lautan, yang mana sampah sarap akan terkumpul di dalam arus berputar itu selama bertahun-tahun.

Sejak 2019, The Ocean Cleanup telah mengumumkan inisiatif Interceptor untuk saluran air tercemar di pelbagai negara seluruh dunia termasuk Indonesia, Republik Dominica, Vietnam, Amerika Syarikat, Jamaica dan Thailand. – BERNAMA


Melaka Island Geopark potensi baharu tarik pelancong – TYT

SERI NEGERI 24 Ogos – Pembangunan Melaka Island Geopark diyakini mampu menjadi produk pelancongan baharu yang berpotensi besar di negeri ini, kata Yang di-Pertua Negeri Tun Seri Setia Mohd Ali Mohd Rustam.

Beliau dimaklumkan pembangunan Melaka Island Geopark itu sedang dirangka pelaksanaan dan diperincikan di empat lokasi berpotensi iaitu di Tanjung Tuan, Pulau Besar, Pulau Undan dan Pulau Upeh oleh Jabatan Mineral dan Geosains.

Katanya, untuk tujuan itu, kerajaan negeri telah menerima kelulusan sebanyak RM1 juta di bawah Kementerian Kewangan Malaysia bagi tujuan pencirian geotapak di kawasan berpotensi itu.

Justeru, beliau berharap kerajaan negeri memberi perhatian terhadap insiatif itu memandangkan ia bakal menjadi salah satu produk pelancongan baharu yang berpotensi menarik kedatangan pelancong terutama mereka yang meminati aktiviti laut dan pantai.

“Saya juga menyambut baik akan penubuhan Majlis Pembangunan Pulau-Pulau Melaka sebagai sebuah organisasi yang bertanggungjawab bagi merancang dan menyelaras pembangunan 16 buah pulau di Negeri Melaka.

Beliau berkata demikian ketika berucap pada Istiadat Penganugerahan Darjah, Bintang dan Pingat Kebesaran Negeri Melaka 2022 sempena Sambutan Hari Jadi Ke-73 Tuan Yang Terutama di Balai Istiadat Seri Negeri, hari ini.


Notis NPMB kepada peniaga berhubung kailan ikan masin dikatakan mahal

KEPALA BATAS 29 Nov – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang mengeluarkan satu Notis Pengesahan Maklumat Barangan (NPMB) kepada peniaga sebuah restoran berhubung hantaran di media sosial mengenai hidangan kailan ikan masin pada harga RM18.

Dalam kenyataan hari ini KPDNHEP Pulau Pinang berkata peniaga itu perlu memberi maklum balas berhubung NPMB dalam tempoh dua hari bekerja bagi membolehkan pihaknya menjalankan siasatan lanjut.

“Pihak KPDNHEP Pulau Pinang menerima makluman berkaitan isu yang ditularkan “harga terlalu mahal tidak setara kuantiti yang diberikan” melalui media sosial oleh seorang pelanggan mengenai hidangan kailan ikan masin yang dikatakan mahal, semalam.

“Berikutan itu penguat kuasa kami telah pun ke lapangan (restoran) untuk menyiasat aduan itu semalam dan mengeluarkan satu notis NPMB kepada peniaga restoran berkenaan, dan (mereka) perlu memberi maklum balas dalam tempoh dua hari kepada KPDNHEP Pulau Pinang,” menurut kenyataan itu.

Semalam menerusi hantaran di Facebook (FB) itu, seorang pelanggan memuat naik resit memaparkan harga keseluruhan makanan sebelum ia tular, dan individu terbabit terkejut apabila sebungkus kailan ikan masin dijual pada harga RM18.- BERNAMA


Penganjuran sukan setiap daerah, cungkil bakat baharu

BUKIT BARU 29 Januari – Penganjuran sukan di setiap daerah dilihat sebagai platform terbaik bagi mencungkil bakat baharu dan mencari atlet pelapis Negeri Melaka.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, langkah itu perlu kerana Melaka mempunyai ramai pemain atau atlet berkaliber tetapi bakat dimiliki tidak ditonjolkan .

Menurut beliau, program bapa angkat yang sebelum ini membabitkan wakil rakyat, Exco dan agensi kerajaan yang diadakan hanya dalam tempoh kira-kira tiga bulan sebelum kejohanan seperti Sukan Malaysia (SUKMA) akan diadakan secara berterusan.

“Sebelum ini seperti SUKMA dalam masa terkahir dua atau tiga bulan baru kita namakan wakil rakyat dan sebuah agensi kerajaan sebagai bapa angkat pasukan tetapi saya rasa itu tidak berkesan.

“Selepas berbincang dengan Ketua Menteri Datuk Seri Utama Sulaiman Md Ali, kita cadangan ia dijadikan ongoing proses, dan itu adalah pencapaian untuk agensi mereka,” katanya.


Kanak-kanak dijangkiti COVID-19 perlu divaksin elak keradangan organ – KP Kesihatan

KUALA LUMPUR, 20 Feb – Kanak-kanak bawah 18 tahun yang dijangkiti COVID-19 boleh mengalami Multi System Inflammatory Syndrome in Children (MIS-C) iaitu keadaan kritikal yang boleh berlaku apabila terjadinya keradangan organ dalaman terutamanya jantung, paru-paru dan otak.

Ketua Pengarah Kesihatan Tan Sri Dr Noor Hisham Abdullah berkata sejak Jun 2020 hingga Disember 2021, sebanyak 174 kes kanak-kanak bawah 18 tahun telah mengalami MIS-C akibat jangkitan COVID-19 dengan mereka yang berusia bawah setahun melibatkan 24 kes, 1 hingga bawah 5 tahun (38 kes), 5 hingga bawah 9 tahun (64 kes), 9 hingga bawah 12 tahun (36 kes) dan 12 tahun ke atas (11 kes).

“Sehingga kini, tujuh kes (4 peratus) kematian kanak-kanak telah disebabkan oleh MIS-C susulan jangkitan COVID-19. Kanak-kanak juga berisiko mendapat Long-COVID (sindrom COVID-19 selepas fasa akut jangkitan),” katanya dalam kenyataan perkembangan COVID-19, hari ini.

Beliau berkata kumpulan kanak-kanak yang berisiko tinggi untuk mengalami jangkitan COVID-19 yang serius adalah golongan pesakit kanak-kanak yang mempunyai penyakit paru-paru kronik, penyakit jantung, lemah sistem imun badan, kencing manis, sedang menjalani rawatan menggunakan steroid (seperti pesakit autoimun dan transplan), kanser, asma dan obesiti.

Memandangkan kanak-kanak kini merupakan golongan yang berisiko tinggi untuk dijangkiti COVID-19, beliau berkata antara kaedah utama bagi mengurangkan risiko berkenaan adalah dengan kawalan kendiri dan vaksinasi.

Dr Noor Hisham berkata vaksin COVID-19 Comirnaty® (Pfizer-BioNTech) telah diluluskan penggunaannya untuk kanak-kanak berumur lima hingga 11 tahun di Malaysia dan daripada kajian klinikal, keberkesanannya adalah sebanyak 91 peratus serta berupaya untuk meningkatkan tindak balas imun yang tinggi terhadap penyakit COVID-19.

“Pemberian vaksin kepada golongan kanak-kanak yang berusia 5 hingga 11 tahun ini adalah tepat pada masanya untuk melindungi kumpulan ini khususnya kanak-kanak yang mempunyai komorbid. Kanak-kanak golongan umur 5 hingga 11 tahun perlu diberi dua dos vaksin dengan sela masa lapan minggu selepas dos pertama,” katanya.

Sementara itu, beliau berkata pola penggunaan katil harian pesakit COVID-19 dalam kalangan kanak-kanak bawah 12 tahun semakin meningkat berikutan kenaikan kes jangkitan virus itu di dalam negara dengan peningkatan dilihat lebih ketara pada Februari 2022 terutama bagi kategori dua hingga lima.

Dr Noor Hisham berkata daripada jumlah itu, 15,817 merupakan kategori satu, 34,857 kategori dua, 120 kes (kategori tiga), 28 kes (kategori empat) dan empat kes (kategori lima).

Beliau berkata ini mungkin disebabkan oleh penularan varian Omicron serta peningkatan pergerakan kanak-kanak dalam komuniti susulan pembukaan semula sesi persekolahan, pusat jagaan kanak-kanak dan bayi.

Sementara itu, Dr Noor Hisham memaklumkan semalam negara merekodkan 28,825 kes baharu iaitu tertinggi setakat ini, manakala 18,514 kes sembuh dilaporkan.

Daripada 28,825 kes itu, hanya 95 kes adalah kategori tiga, empat dan lima, manakala bakinya terdiri daripada kategori satu serta dua.

“Daripada 95 kes COVID-19 kategori tiga, empat dan lima yang baru dilaporkan semalam, 28 kes tidak divaksinasi atau belum lengkap divaksinasi, 49 kes telah menerima dua dos vaksin, 18 kes telah menerima dos penggalak, 41 kes berumur 60 tahun ke atas dan 48 kes mempunyai komorbid, manakala tiada kes ibu mengandung,” katanya.- BERNAMA


‘Kompaun raya’ RM60,000

SEBERANG PERAI 14 Mei – Polis mengeluarkan kompaun berjumlah RM60,000 kepada 11 individu yang didapati gagal mematuhi prosedur operasi standard (SOP) Perintah Kawalan Pergerakan (PKP) di sebuah rumah tumpangan di Kepala Batas awal pagi tadi, menurut laporan Kosmo! Online hari ini.

Ketua Polis Daerah Seberang Perai Utara, Asisten Komisioner Noorzainy Mohd. Noor, berkata, semasa pemeriksaan kira-kira pukul 2 pagi itu, pihaknya mengeluarkan kompaun sebanyak RM20,000 kepada pemilik premis tersebut.

“Selain itu, kompaun sebanyak RM4,000 masing-masing dikenakan kepada 10 pelanggan lelaki berusia 20 hingga 40 tahun kerana tidak mengimbas kod QR MySejahtera dan tidak mengamalkan penjarakan fizikal,” katanya kepada pemberita hari ini.

Dalam pada itu, Noorzainy berkata, secara keseluruhannya, pihaknya mengeluarkan sebanyak 18 kompaun semalam selepas orang ramai didapati gagal mematuhi SOP PKP 3.0.

“Dua lelaki berusia 61 dan 66 tahun ditahan di sekatan jalan raya Sungai Nyior, Butterworth kerana cuba merentas negeri dari Sungai Petani, Kedah tanpa surat kebenaran.

“Selain itu, lima lelaki berusia 23 hingga 35 tahun yang berkumpul di tempat awam di Bagan Ajam, Butterworth tanpa mengamalkan penjarakan fizikal turut dikompaun,” katanya lagi.


Lorong SmartTAG diaktifkan semula – PLUS

PETALING JAYA 20 Jan – PLUS Malaysia Berhad (PLUS) bakal mengaktifkan semula lorong SmartTAG yang sebelum ini ditutup di beberapa plaza tol ekoran pelaksanaan pembayaran tol menggunakan Identifikasi Frekuensi Radio (RFID).

Jelas kenyataan tersebut, ia merupakan antara langkah PLUS bagi mengatasi isu berkaitan RFID di plaza tol yang sebelum ini menimbulkan rasa kurang senang pengguna lebuh raya berkenaan.

“PLUS komited untuk mengembalikan semula 19 lorong SmartTAG di 16 plaza tol sebelum 25 Januari depan untuk kelancaran trafik sempena Perayaan Tahun Baharu Cina.

“Selepas perayaan ini, iaitu pada pada 19 Februari depan, 24 lorong SmartTAG akan diaktifkan di 18 plaza tol,” kata kenyataan itu.

Selain itu, PLUS memberi jaminan akan meningkatkan sistem RFID dan meningkatkan kadar pengesanan tag RFID di plaza tol bagi membolehkan kenderaan melalui lorong RFID dengan lebih pantas.

“Palang tol berganda yang lebih pantas akan dipasang di plaza tol dengan jumlah trafik yang tinggi bagi memastikan kenderaan dapat melalui lorong RFID dengan lebih pantas.

“Lokasi zon pengesanan RFID akan ditandakan pada permukaan jalan bagi membolehkan pengguna memastikan kedudukan kenderaan mereka dengan lebih baik dalam meningkatkan kadar pengesanan yang lebih tinggi ketika melalui lorong RFID,” tambah kenyataan tersebut.

Pada masa sama, PLUS turut menempatkan Pembantu Khidmat Pelanggan di semua 158 lorong RFID di 74 plaza tol kendaliannya untuk memberi bantuan kepada pelanggan RFID yang berdepan masalah, dengan menggunakan Peranti Pengesan Mudah Alih.

“Pembantu khidmat pelanggan PLUS akan memberi kupon Touch N Go kepada pelanggan yang mengalami masalah pengesanan RFID di lebuh raya PLUS.

“Pelanggan boleh terus ke mana-mana 24 Pusat Pemasangan Tag RFID di lebuh raya PLUS atau 35 lagi lokasi di luar lebuh raya itu untuk pemeriksaan.

Tambah kenyataan itu, PLUS akan terus bekerjasama dengan Touch N Go untuk meningkatkan bilangan pusat pemasangan RFID bagi memastikan pemasangan tag yang betul oleh ejen pemasangan yang terlatih.


Caj warisan pengunjung kekal RM2

Pengerusi Jawatankuasa Pelancongan, Warisan dan Kebudayaan Melaka, Datuk Muhammad Jailani Khamis berkata, caj warisan itu kekal berikutan kerajaan negeri mahu mencapai sasaran 6.2 juta kehadiran pelancong menjelang hujung tahun ini.

Katanya, beliau turut menafikan khabar angin daripada segelintir pihak yang mendakwa caj warisan itu naik kepada RM5 bagi setiap pengunjung yang bermalam di negeri ini.

“Meskipun ada khabar angin mengatakan caj warisan dinaikkan dari RM2 kepada RM5, namun itu semua tidak benar,” katanya kepada pemberita selepas mewakili Ketua Menteri Melaka, Datuk Seri Utama Sulaiman Md Ali sempena Majlis Pelancaran Kempen Promosi ‘Melakan Visit Melaka 3.0’.

Mengulas lanjut, beliau berkata, kerajaan negeri turut memohon Majlis Keselamatan Negara (MKN) melonggarkan syarat rentas negeri dengan membenarkan pengunjung menggunakan kenderaan persendirian terutama bagi mereka yang berkeluarga.

“Kalau boleh syarat ini jangan diperketatkan sebaliknya membenarkan pengunjung menggunakan apa jua kenderaan untuk merentas negeri kerana saya rasa kekangan ini boleh dilonggarkan lagi asalkan syarat SOP (prosedur operasi standard) yang dikenakan diperketatkan.

Menerusi pengumuman dibuat Menteri Kanan (Keselamatan), Datuk Seri Ismail Sabri Yaakob pada Selasa lalu, kerajaan membenarkan pergerakan rentas negeri bagi pelancongan domestik bermula 10 Mac lalu yang hanya membabitkan negeri Perintah Kawalan Pergerakan Pemulihan (PKPP) sahaja.

Bagaimanapun pengunjung perlu menggunakan kenderaan pelancongan berdaftar dengan Kementerian Pelancongan, Seni dan Budaya Malaysia (Motac) dan tidak dibenarkan menggunakan kenderaan persendirian.


PKS terjejas banjir digesa manfaatkan SMEEF 2.0

KUALA LUMPUR, 29 Mac – Perusahaan Kecil dan Sederhana (PKS) yang terjejas akibat banjir digesa memanfaatkan Bantuan Dana Kecemasan PKS 2.0 (SMEEF 2.0) bagi membantu merancakkan semula perniagaan mereka.

Menteri Pembangunan Usahawan dan Koperasi Tan Sri Noh Omar berkata SMEEF 2.0 memberikan pinjaman tanpa faedah sebanyak RM100,000 dengan tempoh bayaran balik selama lima tahun dan diberikan moratorium setahun membabitkan peruntukan keseluruhan RM100 juta.

Bagaimanapun, Noh berkata beliau agak kecewa kerana setakat ini daripada 200 usahawan PKS yang dikenal pasti terjejas dengan bencana alam itu, hanya 20 sahaja memohon dan ditawarkan SMEEF 2.0.

“Kita tahu RM100,000 tak mencukupi, contohnya kalau PKS mesin rosak dah beratus ribu ringgit (untuk baiki), kalau bengkel dengan kereta rosak memang tak cukup, tapi ini tanda kerajaan bantu ringankan beban usahawan,” katanya pada sidang media selepas menyampaikan SMEEF 2.0 dan Pelancaran Pelan Antirasuah Organisasi (OACP) SME Corporation Malaysia (SME Corp) di sini hari ini.

Dalam pada itu, Noh meminta pihak SME Corp mempermudah pemberian pinjaman SMEEF 2.0 kepada usahawan yang memenuhi syarat supaya industri PKS negara dapat dirancak dan dihidupkan semula.

“Ini arahan baru saya, syaratnya cukup mudah yang pertama buktikan syarikat terkena banjir dan pengesahan boleh dibuat sama ada di pejabat daerah, melalui laporan polis atau pemimpin tempatan dan kedua, tak perlu senaraikan apa barang yang nak dibeli,” katanya.

Mengenai OACP SME Corp, Noh berkata ia merupakan dokumen dasar antirasuah bagi menangani permasalahan dan kelemahan tadbir urus, integriti dan antirasuah di dalam sesebuah organisasi.


Textbooks, Bookstores and Malay History: Abdul Hadi Haji Hasan’s Sejarah Alam Melayu

THE teaching of history and geography with a clear “Malay-orientation” has been argued to have contributed towards students developing a Malay ethno-national consciousness.  Narratives tell us of identity formation. This is true of history and geography textbooks produced by the Sultan Idris Training College (SITC) in the 1920s.

Abdul Hadi Haji Hasan, born in Kampong Batang Tiga, Melaka in 1900, taught history at SITC – the college in Tanjong Malim, from 1922 to 1929. With him was Buyong Adil, an SITC history teacher, who was taught history by Abdul Hadi himself.  Buyong is well known as a writer of Malaysian history. His books are still sold in the market.   Abdul Hadi is hardly known publicly.   Buyong in 1956 recalled that it was Abdul Hadi who implanted the perasaan kebangsaan (nationalist sentiments), develop his student’s attachment for their bangsa (nation) and tanah ayer (tanah air/homeland).

In 1924, SITC established the Jabatan Karang Mengarang (Translation Bureau). The department was tasked to publish textbooks and readers for Malay vernacular schools from the Department of Education, the Straits Settlement, and the Federated Malay States. These were were published as the “Malay School Series”. While many were translations of English textbooks, some were newly written, like the five volumes of Sejarah Alam Melayu by Abdul Hadi and Buyong. Publications of the Malay School Series between 1924 and 1936 included 32 textbooks, 10 readers, two books on handicraft, and others.

Soda Naoki of the Tokyo University of Foreign Studies in his study titled Conceptualizing the Malay World: Colonialism and Pan-Malay Identity in Malaya (2020) concentrates on the teaching of history and geography in Malay-medium schools in relating colonial knowledge to national consciousness.  Apart from the works of Abdul Hadi, the author’s other focus is Ibrahim Haji Yaacob.

In his book, Naoki enumerates that the Bureau produced 36 publications under the “Malay Home Library Series” comprising Malay translations of stories and novels.  These included Malay translations of Treasure Island, Robin Hood, Aladdin and the Wonderful Lamp and Ali Baba and the 40 Thieves. And Sherlock Homes was no stranger through the many decades after 1957. On the Malay School Series, Naoki argues that some of the textbooks, in particularly history textbooks, played an important role in creating a Malay identity. Abdul Hadi was a key figure. These were delivered through regular classes and readings, occasional lectures and speeches. There were also Saturday night lectures in the college hall exposing students  to nationalism, getting them to think about their national identity. He and other teachers attempted  to develop a strong sense of Malay identity among students, hinting that the Malays could be regarded as a “potential nation.”

Abdul Hadi, who wrote the first three volumes of  Sejarah Alam Melayu (History of the Malay World) in 1925, 1926 and 1929 was regarded by Naoki as “a historian of the Malay world.” The Sejarah Alam Melayu is reported to be the first book of Malay history written by a Malay writer in the style of modern historiography. He has also been described as “the first Malay to attempt to write historiography of the Malay peninsula as a whole”, and  also as “the first Malay intellectual who was given the task of imposing British concepts of history on Malay teachers through his textbooks through his vernacular schools,” says Henk Maier (1988), a scholar of Malay text and society.

Abdul Hadi’s work served as a textbook for teacher and students in Malay schools and teacher training colleges. They were printed several times between 1925 and 1929 with print runs ranging from 2,000 copies to 5,000 copies. His work was progressivist and Eurocentric. He shared his perception of time and that of periodization with the likes of Wilkinson and Winstedt.

On a pertinent note, Abdul Hadi Haji Hasan also co-owned a bookstore in Tanjong Malim – the AHMY & Company. His partner was Md. Yusuf Md. Sharif, a government clerk.  In the 1920s and 1930s, bookstores in the town  played a vital role in the acquisition of knowledge by SITC students outside the curriculum. Now there seems to be only one so-called bookstore. A wakil pengedar (distributor representative) of one of the nation’s major publishers which stocked some Bahasa Melayu books and magazines until about six years ago, is now defunct. Abdul Hadi’s bookstore sold Malay books, newspapers and magazines published in British Malaya, the Netherlands East Indies and the Middle East.  Tanjong Malim was then the hub of a vibrant intellectual, political and cultural community.

Students in the town were exposed to Indonesian nationalism from the periodicals and books, as well as collection of speeches from Sukarno Mohammad Hatta, Adi Negoro, Muhammad Yamin, Sutan Sjahrir, and Tan Malaka. They were cosmopolitan in outlook.  Bahasa Melayu newspapers published in the Netherlands East Indies such as Bintang Timur, Bintang Hindia; and Seruan Azhar from Cairo were available.

This year the college celebrates its 100th anniversary as Universiti Pendidikan Sultan Idris (UPSI). Times have changed. The consciousness of nationhood and identity are configured, perhaps remediated many times over by a different set knowledge, media environment, and consciousness. There is a bookshop selling books published by UPSI stashed inconspicuously below the entrance of the university library building,  which seems clueless as to the past of the Jabatan Karang Mengarang and the spirit of Abdul Hadi and his comrades.

It would also be good to have a bookstore in town, not only seriously selling books of the history, society, and politics type,  but manifesting  the intellectual icon that Tanjong Malim was.  The proposed bookshop should well be the centre for public discourse on Malaysian modern history and civilization. Going by the response on the recent Kuala Lumpur Book Fair, I am sure there is a huge market. The growth of independent booksellers, and those who trade in curated and rare books over the last few years should well make Tanjong Malim the place for books and ideas; and redefine ideas about books.


Dos penggalak mampu lawan gelombang Omicron – KP Kesihatan

KUALA LUMPUR, 22 Feb – Keberkesanan dos vaksin penggalak dilihat mampu mengurangkan peningkatan kes jangkitan COVID-19 di Malaysia yang dicetuskan oleh gelombang varian Omicron ketika ini.

Ketua Pengarah Kesihatan Tan Sri Dr Noor Hisham Abdullah berkata data terkini dari empat minggu lepas iaitu dari 24 Jan hingga 21 Feb, menunjukkan kumpulan individu tidak divaksin adalah yang paling berisiko dijangkiti COVID-19 yang serius terutama kategori empat dan lima bagi semua kumpulan umur.

“Perkara ini dibuktikan dengan kes COVID-19 per 100,000 populasi mengikut status vaksinasi meningkat kira-kira 10 hingga 80 kes direkodkan untuk kategori (3,4 dan 5) bagi semua kumpulan umur

“Kumpulan individu yang menerima dos penggalak adalah paling terlindung, apabila bawah 20 kes dilaporkan dan dilihat kurang kes jangkitan yang serius iaitu kategori 3, 4, dan 5 dan juga kes kematian,” katanya dalam kenyataan hari ini.

Setakat ini sejumlah 14,078,456 atau 59.8 peratus dos penggalak diberikan kepada golongan individu dewasa dalam Program Imunisasi COVID-19 Dos Penggalak (PICK-B) sejak 1 Okt 2021 hingga semalam.

Sementara itu, Dr Noor Hisham berkata kadar penggunaan katil Unit Rawatan Rapi (ICU) hospital di Johor, Kelantan, Kuala Lumpur dan Melaka menunjukkan peningkatan lebih 50 peratus.

“Selain itu sejumlah 25,099 kes baharu COVID-19 dilaporkan semalam menjadikan kes kumulatif kepada 3,246,779 dan daripada jumlah kes baharu itu, 25,014 kes tempatan dan 85 kes import,” katanya.

Beliau berkata sejumlah 100 daripada kes baharu adalah kategori 3, 4, dan 5 manakala 24,499 terdiri daripada kategori 1 dan 2.


PGA7 rampas tujuh ekor rusa disyaki diseludup dari Thailand

PASIR MAS 17 Sept – Batalion Ke-7 Pasukan Gerakan Am (PGA7) merampas tujuh rusa bernilai RM35,000 yang disyaki diseludup masuk dari negara jiran di Kampung Siram, di sini, malam tadi.

Pegawai Pemerintah PGA7 Superintendan Azhari Nusi berkata, terdahulu kegiatan itu disedari pada kira-kira 10 malam oleh sepasukan anggotanya yang melakukan rondaan berhampiran kawasan Jeram Perdah, di sini selepas ternampak sebuah van dan kenderaan pacuan empat roda dalam keadaan mencurigakan.

Beliau berkata pasukan PGA7 bertindak mengekori kenderaan tersebut dan mengarahkan kedua-dua pemandu berusia 34 dan 41 tahun memberhentikan kenderaan masing-masing di tepi jalan pada kira-kira 12.30 tengah malam.

“Pemeriksaan ke atas kedua-dua kenderaan kemudian menemukan tiga kotak kayu besar berisi tujuh ekor rusa yang masih hidup,” katanya dalam kenyataan hari ini.

Menurut Azhari, pemeriksaan lanjut mendapati kedua-dua pemandu itu memiliki surat kebenaran memindah ternakan/haiwan dalam Semenanjung Malaysia, namun telah tamat tempoh dan mencurigakan.

Katanya susulan itu, satu laporan polis dibuat di Balai Polis Jeram Perdah untuk kes disiasat lanjut oleh Jabatan Perkhidmatan Veterinar mengikut Seksyen 36 (1) Akta Binatang 1953.

“Nilai keseluruhan rampasan melibatkan dua kenderaan dan tujuh ekor rusa itu dianggarkan sebanyak RM85,000. Seekor rusa dianggarkan bernilai RM5,000 dan kemungkinan haiwan itu diseludup masuk bagi tujuan peliharaan,” katanya.


Dasar perhutanan negara tidak hadkan hak negeri

KUALA LUMPUR 23 Mac. – Dasar Perhutanan Malaysia tidak mengehadkan hak negeri untuk mengambil tindakan yang berhubungan dengan pengurusan hutan selaras dengan objektif dan peruntukan dasar tersebut.

Menteri Tenaga dan Sumber Asli Datuk Seri Dr Shamsul Anuar Nasarah menjelaskan dasar itu saling melengkapi dan tidak mengurangkan peruntukan dalam mana-mana dasar lain berkaitan dengan pengurusan hutan yang masih berkuat kuasa.

“Setiap negeri mempunyai kuasa untuk menguruskan perhutanan di negeri masing-masing,” katanya kepada Bernama selepas menjadi tetamu Ruang Bicara terbitan Bernama TV bertajuk ‘Komited Kekal Hijau’ malam tadi.

Justeru, katanya penetapan strategi dan pelan tindakan di bawah dasar berkenaan merupakan hak mutlak negeri-negeri di Semenanjung Malaysia, Sabah dan Sarawak.

Beliau menegaskan Dasar Perhutanan Malaysia tidak sesekali mengambil alih kuasa kerajaan negeri dan ia harus dibaca bersama dengan mana-mana dasar bertulis lain yang berhubungan dengan pengurusan hutan bagi ketiga-tiga wilayah berkenaan.

Dasar Perhutanan Malaysia yang telah dipersetujui semua kerajaan negeri pada mesyuarat Majlis Tanah Negara ke-78 dan telah melalui proses rundingan antara Semenanjung, Sabah dan Sarawak sejak 2016 itu dilancarkan pada 21 Mac lalu.

Ditanya mengenai penguatkuasaan dan pemantauan hutan, beliau berkata pihaknya turut berkolaborasi dengan pelbagai agensi termasuk Polis Diraja Malaysia (PDRM) dan Angkatan Tentera Malaysia (ATM) bagi pemantauan kawasan berisiko tinggi hotspot bagi kes-kes pencerobohan hutan.

Katanya, selain pengenalan dasar berkenaan, Kementerian Tenaga dan Sumber Asli juga menekankan pengukuhan penggunaan teknologi dalam pengurusan hutan di Malaysia melalui pendigitalan sumber dan operasi hutan.

“Ini termasuk pengembangan aplikasi berteknologi tinggi, pembangunan data dan teknologi geospatial dalam mencegah pencerobohan hutan, (perkara ini) selaras dengan perkembangan Revolusi Industri 4.0,” katanya.

Mengulas mengenai Kempen Penanaman 100 Juta Pokok 2021-2025, Shamsul Anuar berkata lebih empat juta pokok berjaya ditanam di seluruh negara sejak ia dilancarkan pada Januari lalu.

Beliau menyeru rakyat Malaysia memuat naik aplikasi ‘Penghijauan Malaysia’ dan melayari laman web www.100jutapokok.gov.my bagi mendaftar dan melihat perkembangan terkini mengenai kempen itu.


Ragbi Melaka berwajah baharu

Presiden Persatuan Ragbi Negeri Melaka (Melaka Rugby), Datuk Hameed Mytheen Kunju Basheer berkata, dengan suntikan baharu daripada penaja-penaja itu, ia sedikit semangat memberi rangsangan kepada pemain untuk bangkit.

Katanya, jika sebelum ini Melaka sering dianggap pasukan belasahan, namun situasi itu diharap sudah berubah dengan semangat baharu yang bakal dipamerkan.

“Pembabitan penaja ini memberi sedikit rangsangan kepada pemain-pemain dan saya lihat, persiapan tahun ini pemain diberi suntikan baik dengan elaun yang lebih teratur berbanding tahun lalu.

“Tahun lalu, adalah tahun pertama selepas sembilan tahun tiada penajaan yang masuk, antara faktor adalah disebabkan isu pengurusan, dan kini kita sudah merapikan semuanya daripada bahagian pengurusan hingga ke pemain.

Beliau berkata demikian pada media dalam Majlis Pelancaran Jersi Rasmi Pasukan Ragbi Negeri Melaka Untuk Kejohanan Ragbi Piala Agong 2022 di sebuah hotel di sini, 8 November lalu, yang turut dihadiri Pengurus Pasukan Ragbi Melaka, Mohd Zahiruddin Ahmad.

Pada majlis itu, Melaka Rugby mengumumkan telah menerima tajaan jersi daripada Total Field, selain turut menerima suntikan dana daripada Ketua Menteri Melaka Datuk Seri Utama Sulaiman Md Ali dan Timbalan Menteri Pertanian dan Industri Makanan 1 Datuk Seri Ahmad Hamzah.

Menyingkap sejarah pasukan ragbi Melaka, Hameed berkata, pasukan itu pernah gah pada 1998 apabila mara ke pentas akhir Kejohanan Piala Agong di Stadium Nasional Bukit Jalil.

Sementara itu, Mohd Zahiruddin berkata, skuad ragbi Melaka kini di bawah kendalian Aliff Nur Najmi Chua yang telah merekrut kira-kira 60 peratus muka baharu yang akan bergandingan dengan pemain pengalaman.

“Walaupun sedar kita bukanlah pasukan pilihan, namun kita percaya kita sedikit demi sedikit, kita mampu memberi saingan dan cabaran dalam apa jua kejohanan yang disertai kelak,” katanya.


Pelanggaran bot: Persatuan akui ada ahli tidak patuh SOP bawa penumpang

Pengerusinya Mohamad Khaizul Che Mohamad Noor berkata perkara itu bagaimanapun berada di luar bidang kuasa persatuan memandangkan semua pengusaha bot telah sedia maklum dengan SOP yang ditetapkan kerajaan.

“Persatuan sangat kesal dengan insiden pelanggaran sebuah bot pelancong dengan sebuah bot nelayan yang berlaku pada petang Isnin lepas, justeru persatuan sedia memberi kerjasama kepada mana-mana jabatan dan agensi kerajaan yang mahu menjalankan siasatan terperinci demi menjaga nama baik industri pelancongan di Pulau Perhentian,” katanya kepada Bernama hari ini.

Dalam kejadian pukul 3.30 petang Isnin lepas, bot pelancong dari Pulau Perhentian yang membawa 29 penumpang, dilaporkan berlanggar dengan sebuah bot yang dinaiki tiga nelayan di kawasan muara Sungai Besut berhampiran jeti.

Akibat pelanggaran itu, kesemua penumpang serta kru bot pelancong dan bot nelayan itu terjatuh ke dalam sungai, dan mereka berjaya diselamatkan oleh petugas Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia serta orang awam.

Susulan kejadian itu, tujuh penumpang bot pelancong yang terdiri daripada dua dewasa dan lima kanak-kanak berusia empat hingga 70 tahun masih dirawat di Hospital Sultanah Nur Zahirah (HSNZ).

Dalam pada itu Mohamad Khaizul berkata persatuan mewakili pengusaha bot pelancong tersebut memohon maaf kepada semua waris mangsa yang terlibat dalam insiden pelanggaran itu.

“Ketika kejadian, ramai pengusaha bot yang berada di sekitar jeti segera memberi bantuan kepada mangsa insiden pelanggaran itu dengan menghantar mereka ke Klinik Kesihatan Kuala Besut untuk mendapatkan rawatan awal.

“Kami berharap semua mangsa yang masih dirawat di HSNZ segera sembuh. Kami juga sangat mengalu-alukan sebarang penambahbaikan seperti latihan dan pemeriksaan mengejut secara berkala untuk pemandu bot demi keselamatan pelancong,” katanya.

Sementara itu, tinjauan Bernama ke Jeti Pelancongan Kuala Besut di sini mendapati kedatangan pelancong tidak terjejas dengan insiden pelanggaran tersebut dan pakej percutian sehari ke Pulau Perhentian  terus mendapat sambutan mengalakkan.

Ada pelancong dilihat sanggup menaiki bot di jeti persendirian yang tidak sah walaupun sedar risiko bot dinaiki tidak mempunyai lesen dan mendapat kebenaran Jabatan Laut Malaysia serta membawa penumpang melebihi kapasiti dibenarkan selain tidak mementingkan pemakaian jaket keselamatan.

Sementara itu Pemilik Perhentian Sunny Travel Sdn Bhd Suziana Mohammad berkata buat masa ini, belum terdapat sebarang aduan pelancong yang membatalkan tempahan disebabkan insiden pelanggaran tersebut.

Beliau yang menyediakan khidmat pakej pelancongan ke Pulau Perhentian, Pulau Redang dan Pulau Kapas sejak lebih 20 tahun berkata insiden pelanggaran sangat jarang berlaku berbanding insiden bot terbalik yang terjadi setiap tahun disebabkan faktor cuaca buruk dan ombak kuat.

“Syarikat kami sangat menitikberatkan aspek keselamatan pelancong. Pemandu bot pula sering diingatkan agar fokus ketika membawa pelancong ke pulau kerana sedikit kecuaian boleh membawa musibah yang besar.

“Semoga insiden ini ‘membuka mata’ lebih banyak pihak agar terus memantau aktiviti tidak bertanggungjawab yang hanya akan memburukkan industri pelancongan Pulau Perhentian,” katanya. – BERNAMA


Pidato Piala TYT 2022 sengit

AYER KEROH 15 September – Pertandingan Pidato Rukun Negara Sebagai Prinsip Perpaduan dan Kestabilan Rakyat Peringkat Kebangsaan Piala Pusingan Tuan Yang Terutama Negeri Melaka memasuki tahun ketiga kali ini menampilkan peserta yang semakin matang.

Pemidato kategori bukan Melayu, Haw Wai Kiat, 22, berkata, meskipun dinobatkan sebagai naib johan tahun lalu, kali ini dia sekadar meraih tempat keempat, sekali gus menunjukkan persaingan yang amat sengit.

Penuntut tahun empat, Institut Pendidian Guru Kampus Tengku Ampuan Afzan, Pahang itu sanggup memandu dari Rawang, Selangor selepas tersenarai sebagai antara 30 peserta layak ke peringkat akhir.

“Lebih 1,000 penyertaan pelbagai kategori, peserta pula semakin matang menjadikan saingan tahun ini sangat sengit, namun saya tetap berikan yang terbaik untuk menjadi antara yang terbaik.

“Kita perlu fahami prinsip rukun negara secara mendalam, mesti dipatuhi dan dihormati seluruh rakyat Malaysia. Saya percaya ramai anak Malaysia hanya menghafal Rukun Negara namun mereka tidak memahami erti dan kandungannya,” katanya ketika ditemui pada pertandingan itu yang diadakan di Dewan Pusat Dagangan Antarabangsa Melaka (MITC), di sini, hari ini.

Sementara itu, Guru Pengiring Sekolah Kebangsaan (SK) Tun Syed Ahmad Shahabudin, Mohd Zulqarnain Abdul Rahman berasa amat bersukur selepas anak didiknya terpilih ke peringkat akhir pertandingan itu.

“Alhamdulillah, tahun ini SK Tun Syed Ahmad Shahabudin paling banyak hantar penyertaan dan akhirnya dipilih sebagai ‘Top 10’ daripada lebih 300 sekolah seluruh negara. Pembabitan murid amat penting untuk membina keyakinan mereka dalam pengucapan awam,” katanya.


Jaga sensitiviti kaum

Bagi Mat sebagai peminat sukan, setinggi mana pun rasa kecewa dan marah atas kegagalan Kisona di saingan separuh akhir Piala Sudirman tempoh hari, kita perlu mengawal diri.

Tidak wajar muat naik kenyataan sedemikian di media sosial dan sebagainya yang boleh dibaca oleh sesiapa saja di seluruh pelosok dunia.

Kisona bukan calang-calang atlet. Dia memenangi dua pingat gangsa iaitu acara berpasukan campuran pada Kejohanan Badminton Junior Asia 2012 dan perseorangan wanita di Sukan Belia Asia 2013.

Mat harap apa yang berlaku tidak melemahkan semangat Kisona yang baru berusia 23 tahun dan ada masa yang panjang untuk lebih cemerlang.


Tiga individu ditahan dipercayai dera, rogol budak 7 tahun

Pemangku Ketua Polis Daerah Manjung DSP Chong Boo Kim berkata seorang lelaki membawa kanak-kanak perempuan berusia tujuh tahun itu ke sebuah balai polis di Manjung pada 11.50 pagi semalam, selepas menjumpai kanak-kanak itu di tepi jalan dalam keadaan tidak terurus dan kusut.

“Pihak polis menghantar mangsa ke Hospital Seri Manjung untuk mendapatkan rawatan lanjut dan hasil pemeriksaan dipercayai mangsa telah dirogol dan didera serta terdapat kesan kecederaan lama dan baharu.

“Sepasukan pegawai polis dari Bahagian Siasatan Jenayah Ibu Pejabat Polis Daerah Manjung menahan kesemua suspek berusia lingkungan 26 hingga 40 tahun itu di pekarangan sebuah balai polis pada 9.30 malam,” katanya dalam kenyataan hari ini.

Choong berkata kesemua suspek yang mempunyai rekod jenayah lampau direman hingga 23 April bagi membantu siasatan di bawah Seksyen  31(1)(a) Akta Kanak-kanak 2001 dan 14(a) Akta Kesalahan Seksual terhadap kanak-kanak.


DUN Ayer Limau: Surau, dewan terbuka untuk SK Jeram

AYER LIMAU 26 Julai – Warga Sekolah Kebangsaan (SK) Jeram menikmati dua kemudahan baharu apabila pembinaan surau dan dewan terbuka hasil inisiatif Persatuan Ibu Bapa dan Guru (PIBG) sudah hampir siap.

Ahli Dewan Undangan Negeri (ADUN) Ayer Limau, Datuk Hameed Mytheen Kunju Basheer berkata, setakat ini Surau Al Kauthar memulakan pembinaan Mac lalu sudah 90 peratus diap.

“Kos RM200,000 bagi membina surau ini adalah hasil sumbangan orang ramai dan PIBG, apabila siap kelak kemudahan ini akan digunakan untuk mendidik anak-anak kira mengenai ilmu agama.

“Sementara itu kontraktor juga sedang giat menyiapkan dewan terbuka, kemudahan berbumbung itu akan memberikan keselesaan kepada pihak untuk menganjurkan aktiviti memberi manfaat kepada pelajar,” katanya.

“Kedua-dua kemudahan ini diharap dapat menyuntik semangat pelajar untuk terus maju dalam pelajara, saya bersama PIBG akan sentiasa berusaha memberikan kemudahan terbaik buat mereka,” katanya.


Lebih 16,000 rakyat terima vaksin menerusi PPV integrasi Plus

KUALA LUMPUR 8 Ogos – PLUS Malaysia Berhad (PLUS), ibu pejabat lebuh raya pertama yang menjadi Pusat Pemberian Vaksin (PPV) Integrasi berjaya memberi vaksin kepada lebih 16,000 rakyat Malaysia dan warga asing dalam tempoh kurang dua minggu PPV itu mula beroperasi pada 26 Julai lalu.

Syarikat itu dalam kenyataan memaklumkan PPV berkenaan dijayakan dengan kerjasama rakan penasihat perubatannya, Primer Cherang bersama ProtectHealth, yang merupakan pelaksana pengamal perubatan swasta dalam Program Imunisasi COVID-19 Kebangsaan (PICK).

Pengarah Urusan PLUS Datuk Azman Ismail berkata, dengan menawarkan ibu pejabat syarikat itu sebagai PPV, ia diharap membantu dalam memastikan rakyat dapat divaksinasi sepenuhnya dan melindungi mereka daripada ancaman pandemik COVID-19.

“Semoga dengan usaha ini, perdagangan akan dapat diteruskan semula dan perniagaan kecil kemudiannya boleh dihidupkan kembali, dan negara kita boleh pulih dari segi ekonomi dan sosial, InsyaAllah, tidak lama lagi,” katanya dalam kenyataan itu.

Kenyataan itu turut menyebut bahawa Menteri Penyelaras PICK Khairy Jamaluddin yang membuat lawatan kerja ke PPV berkenaan semalam gembira dengan kemajuan serta keberkesanan operasi PPV itu.

Sebelum ini PLUS memaklumkan Pasukan Petugas Khas Imunisasi COVID-19 (CITF) memilih ibu pejabat Persada PLUS sebagai satu daripada 14 venue imunisasi awam bagi mempercepatkan pemberian vaksin menerusi Kapasiti Lonjakan Operasi dalam usaha memastikan semua orang dewasa menerima sekurang-kurangnya satu dos vaksin menjelang 1 Ogos.


6,988 kes COVID-19 baharu hari ini, Selangor terus catat kes tertinggi

KUALA LUMPUR 1 Julai – Untuk hari ketiga berturut-turut, jumlah kes baharu harian COVID-19 di negara ini melebihi angka 6,000 dengan 6,988 kes dilaporkan dalam tempoh 24 jam lalu.

Ketua Pengarah Kesihatan, Tan Sri Dr Noor Hisham Abdullah menerusi perkongsian di laman Twitternya hari ini berkata, angka itu menunjukkan peningkatan sebanyak 712 kes berbanding 6,276 kes semalam.

Dr Noor Hisham berkata, Selangor kekal merekodkan kes harian tertinggi dengan 2,885 kes, diikuti Kuala Lumpur (988), Negeri Sembilan (692), Sarawak (544), Melaka (311), Johor (270), Kedah (250) dan Sabah (232).

Pahang pula mencatatkan 195 kes, Pulau Pinang (174), Perak (149), Labuan (129), Kelantan (108), Terengganu (50), Putrajaya (10) dan satu kes di Perlis.


Mayat bayi ditemukan terapung di perkampungan atas air di Kota Kinabalu

Pemangku Ketua Polis Daerah Kota Kinabalu Supt Kalsom Idris berkata mayat bayi berkenaan ditemukan pada pukul 6.30 petang oleh penduduk kampung yang melalui jambatan kayu di kampung berkenaan sebelum menghubungi pihak polis.

“Siasatan awal mendapati bayi itu dipercayai baru dilahirkan namun setakat ini belum ada sebarang maklumat lanjut mengenai kejadian itu. Bayi terbabit disyaki dibuang ke laut selepas dilahirkan,” katanya dalam kenyataan di sini hari ini.

Beliau berkata siasatan sedang dijalankan dan orang ramai yang mempunyai maklumat berhubung kejadian itu diminta menghubungi Ibu Pejabat Polis Daerah Kota Kinabalu atau balai polis berhampiran bagi membantu siasatan,” katanya.


Selidik dulu bang, sebelum marah

LENDU 22 September – UMNO Bahagian Masjid tanah membuat lapan laporan polis terhadap pemilik sebuah akaun Facebook (FB) yang didakwa melemparkan tohmahan kepada Ketua Menteri Datuk Seri Utama Sulaiman Md Ali.

Hantaran di FB berkenaan dipercayai berkaitan isu tunggakan gaji pemain dan pegawai hingga menyebabkan Kelab Bolasepak Melaka United (Melaka United FC) hilang slot beraksi di Piala Malaysia.

Ketua Pemuda UMNO Bahagian Masjid Tanah, Abdul Hakim Abdul Wahid berkata, apa yang dikesalkan adalah penggunaan bahasa dan kenyataan biadap oleh pemilik akaun berkenaan yang disifatkan sebagai tidak sepatutnya berlaku.

“Jika ada isu sekalipun tidak sepatutnya membuat kenyataan biadap, penggunaan bahasa melambangkan budaya kita. Apatah lagi bahasa sedemikian ditujukan kepada pemimpin negeri kita iaitu Ketua Menteri Datuk Seri Utama Sulaiman Md Ali.

“Meskipun difahamkan hantaran itu sudah dipadamkan kami mendesak pemilik akaun berkenaan membuat permohonan maaf kepada Ketua Menteri kerana kenyataan sedemikian menjatuhkan maruah beliau,” katanya ketika ditemui selepas membuat laporan di Balai Polis Masjid Tanah, di sini, malam tadi.

Hadir sama Ketua Puteri UMNO Bahagian Masjid Tanah Dayang Senandong Moomin dan Ahli Dewan Undangan Negeri (Adun)  Kuala Linggi Rosli Abdullah.

Menurutnya, setakat jam 9 malam tadi laporan sudah dibuat wakil Japerun Lendu, Pergerakan Pemuda, Wanita dan Puteri UMNO Bahagian Masjid Tanah, selain Pergerakan Pemuda Bahagian Hang Tuah Jaya serta Alor Gajah.

“Selidik dulu apa yang berlaku dalam kelab berkenaan bukan menuduh pihak tidak sepatutnya. Kami tampil membuat laporan ini atas inisiatif sendiri dan rasa tanggungjawab ,” katanya.


Proton X50 dilancarkan, harga bermula RM79,200 hingga RM103,300

KUALA LUMPUR 27 Okt. –  Proton Holdings Bhd (Proton) hari ini secara rasminya melancarkan kenderaan utiliti sukan (SUV) keduanya, Proton X50 menerusi saluran media sosial dan ditawarkan pada harga bermula RM79,200 hingga RM103,300 seunit.

SUV dalam empat varian itu berharga RM79,200 itu bagi 1.5T Standard; RM84,800 untuk 1.5T Executive; RM93,200 bagi 1.5T Premium manakala RM103,300 bagi varian 1.5TGDi Flagship.

“Tahap minat orang ramai terhadap Proton X50 ini juga amat menakjubkan dan sesuatu yang belum pernah berlaku, terutamanya dalam tahun yang banyak dipengaruhi oleh faktor luaran.

“Kami menerima pertanyaan sejak tahun lepas lagi dan sokongan dalam bentuk liputan pelbagai saluran media menyaksikan jangkaan tinggi dalam kalangan pembeli kereta Malaysia,” katanya dalam kenyataan media selepas pelancaran Proton X50 secara maya menerusi platform media sosial Facebook Proton di sini, hari ini.

Sama seperti SUV sebelumnya, usaha sama bagi Proton X50 ini memerlukan Proton dan Geely bekerjasama di pelbagai peringkat termasuk kakitangan dari China dan Malaysia yang bekerja dalam rangkaian pasukan pelbagai fungsi (CFT).

Selain itu, ia turut membabitkan ujian atas jalan sejauh 1.9 juta kilometer di jalan raya negara ini untuk memastikan kesesuaian dengan iklim panas dan lembap serta keadaan jalan raya yang unik di sini, kata Roslan.

Menurutnya, pada masa sama, jurutera pengeluaran syarikat memulakan usaha membina unit percubaan, praproduksi dan akhirnya pengeluaran penuh Proton X50 di kilang pengeluaran baharu di Tanjung Malim yang siap dibina pada 2019 dengan kos sebanyak RM1.2 bilion.

“Proton X50 ini ditawarkan lengkap dengan pakej komprehensif bagi meningkatkan pengalaman pemilikannya termasuk jaminan jarak tempoh tanpa had selama lima tahun selain pakej data lima tahun yang menyediakan 1GB data percuma bagi setiap bulan,” katanya.

Selain itu, 30,000 pelanggan pertama yang membuat tempahan sebelum atau pada 31 Disember 2020, akan menerima caj khidmat buruh percuma untuk lima kali servis.

Kadar pembiayaan pinjaman rendah bermula daripada 2.22 peratus turut ditawarkan kepada semua pembeli melalui syarikat kewangan dalaman Proton iaitu Proton Commerce Sdn Bhd.

“Terdapat varian yang bersesuaian dengan setiap keperluan dan perbelanjaan. Kami juga berharap sepertimana Proton X70, SUV terbaharu kami akan menarik lebih ramai pelanggan,” katanya.


Polis Johor nafi kes culik jual organ di Hospital Johor

JOHOR BAHRU, 5 Oktober – Polis Johor hari ini menafikan berlakunya kes penculikan bagi mengambil organ untuk dijual kepada hospital di negeri ini sebagaimana dakwaan yang tular di media sosial.

Ketua Polis Johor Datuk Kamarul Zaman Mamat berkata hasil semakan pihaknya juga mendapati tiada sebarang laporan polis diterima berkaitan insiden jenayah sepertimana yang didakwa seorang individu di media sosial.

“Perbuatan menyebarkan dan membuat spekulasi palsu adalah menyalahi undang-undang dan dikenakan tindakan di bawah Seksyen 233 Akta Komunikasi dan Multimedia 1998.


Perkhidmatan Airbnb wajar dilesenkan, perlu ada garis panduan

BANDA HILIR 21 Okt. – Pelesenan yang sah dan syarat-syarat tertentu perkhidmatan Airbnb (Air Bed and Breakfast) perlu diambil perhatian agar tidak membawa kesan dalam saingan sektor perhotelan di negara ini.

Pengerusi Majlis Pemulihan Negara (MPN) Tan Sri Muhyiddin Yassin berkata, perkara itu perlu dibincangkan dan dibawa kepada peringkat kerajaan negeri, pihak berkuasa tempatan (PBT) bagi menyelaraskannya ke arah memulihkan ekonomi negara.

“Melihat konteks pemulihan ini apa sahaja bentuk kegiatan ekonomi mesti boleh membantu, tapi peraturan tertentu perlu disediakan, kemudian apakah syarat-syaratnya perlu dibincangkan diperingkat kerajaan negeri, PBT bersama pihak pelancongan.

“Walaupun dikatakan ia tidak dilesenkan sekarang, tapi apa kata kita lesenkan sekarang tapi dengan syarat yang ada perkara-perkara yang mereka perlu patuhi misalnya soal keselamatan, bangunan dan kesihatan.

Beliau berkata demikian pada sidang media selepas Sesi Dialog Bersama Penggiat Ssektor Ekonomi dam Sosial di Hotel Hatten, di sini hari ini.

Terdahulu, dalam sesi dialog terbabit, Presiden Persatuan Pelancongan Melaka (MTA), Madelina Kuah meluahkan dilema yang dihadapi pemain industri Melaka dan menyifatkan perkhidmatan yang tidak diberikan cukai itu seolah-olah membunuh indusri perhotelan di negeri ini.

Dalam pada itu, Muhyiddin menjawab, biarpun perkhidmatan itu membantu golongan kurang kemampuan mendapatkan perkhidmatan setara perhotelan dengan lebuh murah, namun perkara itu perlu dikaji ke peringkat tertinggi.


Semoga Tun Salleh Abas sembuh daripada COVID-19

Presiden dan Ketua Pegawai Eksekutif as-Salihin Trustee Berhad Abdul Aziz Peru Mohamed berkata Mohamed Salleh yang juga Pengerusi syarikat amanah tersebut kini dirawat di Unit Rawatan Rapi (ICU) Hospital Sultanah Nur Zahirah (HSNZ) di sini dan berada dalam keadaan stabil.

“Bagaimanapun, pihak hospital mengambil langkah berjaga-jaga atas faktor umur Tun. Marilah kita sama-sama mendoakan kesihatan yang terbaik buat Pengerusi kita yang disayangi.